text:
list
Føroya størsti plakathandil
Einfalt byrjaði at gera plakatir í 2015 og er í dag handilin við størsta úrvalinum av plakatum.
Stílurin hjá Einfalt er – sjálvandi - tað einfalda. Einføld snið og einføld myndaevnir.
Ynskið er, at plakatirnar upp á ymsar mátar minna okkum á siðvenjur, hendingar, søgu, hátíðardagar og heimstøð. Ella bert at pynta heimið.
Plakatirnar verða prentaðar á lekkurt matt ella semimatt pappír, som verður valt út til hvørja einstaka røð av plakatum. Hervið fæst tað besta samanspælið ímillum snið og litir.
Allar plakatirnar hjá Einfalt eru egið snið og verða framleiddar í Føroyum.
Støddirnar eru ymiskar, men ‘standard’ so sum A5, A4, A3, A2, 30x40cm og 50x70 cm.
Um onkur ynskir at koma við hugskotum til eitt myndaevni, eru tey vælkomin at senda okkum eitt teldubræv ella skriva til okkum á Facebook.
Eisini hevur Einfalt javnan kappingar, har ið plakatir verða lutaðar út á Facebook.
Far inn á okkara nethandil og síggj størsta úrval av føroyskum plakatum.


c: text/html

text:
23. oktober 2017
Vælkomin í føðingardag hjá SMS. SMS fyllur 40 ár og er í knasandi góðum formi. Tað er vert at hátíðarhalda!
Vit eru í føðingardagshýri við nóg mikið av konfetti, glitri og ballónum. Og sum við øllum rundum føðingardøgum hava vit gjørt serliga nógv burtur úr hesum blaðnum við fjálgum, litríkum og lívligum tilfari.
SMS stendur í sunnum vøkstri – ikki bara við atlitið at sínum nýggja runda aldri, men eisini sum savnandi handilsmiðdepil hjá øllum Føroyum. Vit gleða okkum at bjóða tykkum inn í fleiri nýggjar handlar, sum lata upp um mánaðarskiftið – hvørjir hesir eru, verður avdúkað inni í blaðnum.
Hesa ferð er eisini serligt greinatilfar við í blaðnum um søguna hjá SMS, sum síðani á heysti í 1977 hevur verið ein týðandi og kveikjandi partur av býarmyndini Tórshavn.
Fleiri spennandi tiltøk eru somuleiðis á skránni í føðingardagsvikuni fyri øll tey ungu og okkum (eitt pinkalítið sindur) eldri. Vit síggjast brosandi í SMS!
Blaðið kann lesast her, og verður borið út í hvørt heim 23.okt.

robotstxt: allowed

filter: keep


text:
Nú fáa vit eitt etiskt ráð
politikkur15-05-2017 - 21:37 - Jóanis Nielsen
Í dag samtykti Løgtingið uppskotið hjá Sirið Stenberg, landsstýriskvinnu, um Etiskt ráð. Etiska ráðið verður skipað við níggju limum, ið verða settir fyri fýra ár í senn.
Endamálið við Etiska ráðnum er at fremja og styrkja kjak og vitan um etiskar spurningar, sum knýta seg til nýtsluna av bio- og ílegutøkni, sum hava ávirkan á lívið hjá menniskjum.
Ráðið kann harumframt fremja og styrkja kjak um aðrar almennar og prinsipiellar etiskar spurningar, sum knýta seg til heilsufakliga virksemið á heilsu-, almanna- og kommunaløkinum.
Etiska ráðið hevur skyldu at fylgja menningini á tí bio- og ílegutøkniska økinum og hevur til uppgávu at ráðgeva í etiskum spurningum viðvíkjandi gransking í og nýtslu av bio- og ílegutøkni.
Etiska ráðið letur úr hondum minst eina frágreiðing árliga. Ráðið virkar óheft og velur sjálvt tey evni og teir spurningar, sum ráðið tekur til viðgerðar innan lógarásettu karmarnar.
Ikki er neyðugt, at ráðið er samt í sínum niðurstøðum um ávís mál, tí endamálið er at fremja og styrkja kjak og vitan um etiskar spurningar, heldur enn at koma við avgjørdum niðurstøðum.


text:
Vága Floghavn vunnið ferðavinnuheiðursløn
vinna10-10-2017 - 10:36 - Jóanis Nielsen
Á árligu Vest Norden Travel Mart messuni, sum verður fyriskipað av NATA, var tað hesaferð Vága Floghavn, sum vann heiðurin fyri Føroyar.
NATA- North Atlantic Tourism Association fyriskipar á hvørjum ári fyri eini stórari ferðavinnumessu, sum hevur til endamáls, at arbeiða fyri ferðavinnumenning í Føroyum, Íslandi og Grønlandi.
Heiðurin verður latin til feløg ella einstaklingar sum hava gjørt nakað serligt fyri ferðavinnumenning.
Eitt felag ella einstaklingur í Føroyum, Íslandi og Grønlandi fær hvørt ár hendan heiðurin. Undanfarin ár er heiðurin m.a. latin til Norðlýsið og Gist & Vist. Hesaferð var tað so Vága Floghavn, sum fekk heiðurin. Fyri Ísland var tað Air Iceland Connect, sum vann og fyri Grønland var tað Colorful Nukk sum vann.
Ein av grundgevingunum fyri at lata Vága Floghavn heiðurin í 2017 er, at Vága Floghavn hevur megnað at arbeitt fyri at vísa á Føroyar, sum ferðamannaland. Vága Floghavn kunnar m.a. um føroyska ferðavinnu á messum, við kunningartilfari og serliga á ensku útgávuni av heimasíðu síni. Økingin á ferðafólkatalinum er hækkað frá 200.000 í 2011 til gott 293.000 í 2016. Higartil í ár er ferðafólkavøksturin yvir 16%.
Ein onnur grundgeving fyri at lata Vága Floghavn heiðurin var, fyri áhaldandi menningina av umstøðunum við flogvøllin.
”Við áhaldandi at menna ferðamannaupplivingina við at hava sjálvvirkandi baggagumóttakarar, boardingkortscannarar og góða kunning til ferðafólk ígjøgnum Visit Vágar, so hevur Vága Floghavn megnað at fylgt við tíðini”, sigur Carsten Elsted, blaðstjóra á TTO Scandinavia.
Útbyggingin av parkeringsøkinum við flogvøllin verður somuleiðis nevnd sum ein av grundunum
Tað er danski ferðavinnumiðilin, Travel Trade Outbound Skandinavia, sum fyriskipar heiðurstilgongdina og heiðursløtuna.


text:
Her er ársins eldsál í føroysku ferðavinnuni. Tað er John Mikkelsen, matstovuleiðari Heima í Havn, har føroyingar flest og Tripadvisor siga, at bestu matstovur í landinum eru. Myndin er tikin í Fútastovu farna vikuskifti. Skuldi nakar ivast í sanneikanum og trúvirðinum í uppáhaldinum, so varð tað staðfest á Ferðavinnustevnu í gjár. Tá fekk John heiðursbræv sum Ársins eldsál í føroysku ferðavinnuni. Fýra persónlig heiðursbrøv vórðu handað fólki, sum hava útmerkað seg við ótroyttiligum ágrýtni, framsóknum hugburði og brennandi huga fyri tí, sum tey hava lagt fyri dagin. Her er John avmyndaður sum gestur á The Tarv fyri jól, tá nýggja matstovan læt upp.
Við hesum orðum var John Mikkelsen kosin Ársins Eldsál: “Hann er tænastusinnaður fram um alt. Hann er ein úrmælingur innan sítt yrki, og hansara yrkisdugnaskapur gjøgnumsúrgar alt virksemi hansara. Hann borgar fyri góðsku og er ein fongur fyri yrkisgreinina. Hann setur dám á sítt umhvørvið og hevur verið við til at lyft matstovuvinnuna á tað støðið, hon er á í dag. Ikki eru nógvir sum hann, hóast átrokandi tørvur er á teimum.”
Ingigerð á Trøðni, fyrrverandi leiðari á Kunningarstovuni í Havn, fekk við sama høvi serligt heiðursbræv við hesum orðum: “Hon var ein av teimum, ið sá ferðavinnuna, tá ið hon næstan ikki var har. Hon sáddi, nørdi, fjálgaði og gjørdi sítt til, at ferðavinnan fór at spíra. Sum undangongufólk var hon við til at stovna Kunningarstovuna í Havn, har hon var leiðari í 25 ár. Í gongufelagnum gekk hon undan við at veita reglulig tilboð við gongutúrum kring allar oyggjarnar til føroyingar og ferðandi í Føroyum. Nógv, ið starvast í vinnuni í dag, hava verið undir kønu hond Ingigerðar, og kunnu tey verða takksom fyri tað. Litríka og bergtakandi frásøgukvinnan er enn sum áður holl í ráðum og ein varði í føroyskari ferðavinnu.”
Ingigerð avmyndaði eg í Listasavninum 6. februar í 2015 tá retrospektiv framsýning við 47 málningum hjá Thomas Arge (1942-78) læt upp. Heitið á framsýningi var Evnið í litinum - Farvens stof. Thomas Arge búði og málaði á gamla Hoyvíksgarði og tí síggjast myndaevni úr Hoyvík, til dømis Heljareygað, sum Ingigerð hevur sent nógv ferðafólk til, og er serstakliga hugtikin av.
Pól Sundskarð, sum hevur hiking.fo, varð Ársins ferðavinnufólk, og Óli Kristian á Torkilsheyggi, sum hevur Navia, varð Ársins nýbrot. Í dómsnevndini hjá ferðavinnuni sótu Árni Olsen fyri Ferðavinnufelagið, Guðrið Højgaard fyri Visit Faroe Islands og Tordis K. á Rógvi Simonsen fyri Kunningarstovurnar.


text:
Aftur í ár spæla 10. flokkarnir í skúlanum við Løkin og Tofta skúla ein sjónleik. Hetta er 6. árið á rað, at 10. flokkur hevur havt sjónleik sum evni í verkætlanarvikuni.
Í ár er tað barnaleikurin Hodja úr Pjort, sum tey spæla.
Tey skriva soleiðis um leikin:
Hodja býr í tí lítla friðsæla býnum Pjort í Bulgislav. Men, Hodja vil sleppa at uppliva okkurt, hann vil sleppa at síggja verðina. Á einum flogteppi flýgur hann úr trygga umhvørvinum í Pjort til høvðusstaðin Petto. Í Petto krógva vandar seg handan hvørt húsahorn, og endin er, at teppið verður lumpað frá Hodja. Men Hodja má fáa teppið aftur.
Kom á flog við Hodja úr tryggu bygdini til spennandi stórbýin. Kom og hoyr um Rottuna og síggj sultanin. Kom og uppliva ein sjónleik, sum er fyri alla familjuna. So finna vit útav, um Hodja fær teppið aftur.
Sjónleikurin verður spældur fyri barnagarðum og skúlum í skúlatíðini.
Almennar sýningar
Mánakvøldið 20. mars kl 18.00 (Premiera)
Týskvøldið 21. mars kl 18.00
Mikukvøldið 22. mars kl 18.00
Atgongumerki á kr. 50 kunnu keypast víð dyrnar 1 tíma undan sýningunum.
Fylg við á Facebook á www.faceook.com/hodjaurpjort


text:
-
2 vaksin
-
úr kr. 20.195
7 nætur í Íslandi
price not available
Explorer Highland
Til tín, ið ferðast við 4x4 bili
Leiðin er ikki long, men koyrt verður víða um. Rutan fevnir um tey mest forvitnisligu støðini í hálendinum og fevnur um meginpartin av Íslandi. Umráðandi er at koyra í einum 4x4 heldur størri bili. Ferðin kann einans gerast í summarhálvuni.
Tað kemur ongantíð fyri, at tú stendur í eini bilrøð - har afturímóti skal tú vaða yvirum áir um forðingar ikki gera, at tú mást venda við. Ígjøgnum veturin er hálendið óatkomuligt - bert um summari kann koyrast her við einum 4x4 bili. Um tú hevur ein 4x4 bil, sum einans verður nýttur til býarkoyring kundi tíðin verið búgvin til at roynt skjótleikan hjá einum slíkum bili í rætta umhvørvinum. Koyr av alfaravegi inn í onga manna land og njót tað ókenda. Kókað primusin undir opnum himni – og finn fram til tín innara rannsóknarfara.
Vit standa fyri farleiðini og teim góðu ráðunum – meðan tú umboðar viti og skili. Njót eina ógloymandi ferð runt Ísland, har 95% av veganetinum eru steinsett og atkomuligt hjá vanligum familjubilum ella motorsúkklum. Vit hava skraddaraseymað serligar ferðaleiðir í eina ella tvær vikur fyri at fáa vissu um, at tú fært sum mest av stórfingnum, áhugaverdum upplivilsum, ið Ísland hevur at bjóða: hugtakandi landsløg, bjørg, fossar, lava landsløg umframt hugnalig og vøkur bygdarløg.


text:
Orð og lag: Elin Heinesen
Hon liggur har í songini við dýnu uppundir øs.
Eg spyrji: “Tú, hvat bagir tær? Tú gert meg heilt nervøs.”
Hon svarar ikki, fyrr enn eg spyrji einaferð afturat,
so smílist hon so droymandi og sigur: “Veist tú hvat?”
“Tú skuldi hitt hann
ein sjeik so fittan.
Hann er lekrasta petti, sum finst her á jørð.
Tað allarbesta –
eg eri um at bresta!
Um eg ikki skjótt síggi hann, so verði eg ør
ja, eg verði púra ør – so púra ør!”
Hon hoppar út úr songini og dansar alt, hon kann.
Í ørmunum ósjónliga er dreymurin, hon fann.
Hon leggur ikki merki til mín, tí hon er so glað,
hon dansar og hon syngur og eg sníki meg avstað.


text:
Bśskapar- og lųgfrųšingafelagiš vķsir ķ yvirlżsing į tęr grundleggjandi broytingar, sum skulu fremjast ķ pensjóns- og skattavišurskiftunum hjį fólki.
- Hetta veršur gjųrt, uttan at bśskaparligu avleišingarnar eru nóg vęl lżstar. Broytingar verša framdar ķ slķkum skundi, at lóggįvuarbeišiš als ikki er lųgfrųšiliga nųktandi, tķ embętisfólkini fįa ikki nżtt sķn serkunnleika .
Tey fįa tķ ikki gjųrt sķna skyldu til at tryggja, at Fųroya fólk ikki veršur rakt av óhepnum avleišingum.
Taš er eisini eitt įlvarsamt įlitisbrot millum lųntakararnar og Landsstżriš, at fortreytirnar fyri pensjónsskipanini verša broyttar viš so stuttum skotbrįi, sum lagt veršur upp til, har eingin kennir avleišingarnar.
Sligiš veršur tķ fast, at okkum tųrvar įlvarsom tiltųk fyri at hóra undan fķggjarliga, men tiltųkini hjį samgonguni gera, at stųšan alsamt versnar.
- Vit gera tķ stašiliga vart viš, at lųtan er ikki hin rętta til skundloysnir og til illa umhugsašan og illa fyrireikašan politikk.
Landsstżriš og Lųgtingiš eiga tķ at leggja į annan bógv, og stešga tilgongdini at fremja omanfyrinevndu broytingar, men heldur fremja veruligar loysnir upp į trupulleikarnar ķ Fųroyum, sigur Bśskapar- og Lųgfrųšingafelagiš.
Felagiš veitir hinum fakfelųgunum sķn fulla og treytaleysa stušul ķ sįttmįlasamrįšingunum og ķ strķši teirra fyri vunnum ręttindum hjį limum teirra.
---


text:
Sjokulátapinnar (úr bókini "Leskilig jól")
Arbeiðsháttur
Arbeiðsháttur:
- Sker sjokulátuna smátt og smelta í vatnbaði saman við vaniljukornunum og kanelinum
- Stoyt sjokulátuna í smá plastgløs ella formar (uml. 20 g) og set at kólna
- Set træpinnarnar í sjokulátuna, tá ið hon er harðnað nakað, og pinnarnir ikki koppa
- Lat standa kalt, til sjokulátan er harðnað, og tak úr formunum
Ein sjokulátapinnur er til uml. 2 dl av heitari mjólk
Sjokuláta. Eitt gandakent orð, sum fær teg at smílast. Søtmeti við sjokulátu eru tey allarbestu; søt og myrk smelta tey á tunguni og blanda seg við mjúkum minnum frá farnum løtum.
Úr bókini Leskilig jól
TilfarTilfar:
200 g av myrkari sjokulátu
Kornini úr ½ vaniljustong
¼ – ½ tesk. av kaneli
10 træpinnar


text:
Ein bústaður skal vera til støddar og gjørdur soleiðis, at bæði bústaðurin sum heild og tey einstøku rúmini eru hóskandi við atliti at ætlaðu nýtsluni.
Kommunali byggimyndugleikin kann krevja skjalprógv fyri, at kravið er lokið, t.d. við lýsing av innrættingarmøguleikum.
Tá bústaðir verða innrættaðir, kann kommunali byggimyndugleikin eftir einari ítøkiligari meting seta treytir um, at bústaðurin skal vera tíðarhóskandi og nøktandi í stødd og innrætting í mun til samlaða økið, sum skal gagnnýtast.
Ásetingin verður fyrst og fremst tikin í nýtslu í sambandi við umfatandi umbyggingar og nýtslubroytingar í verandi bygging.
Ein bústaður skal, umframt búrúm, hava køk, vesi- og baðirúm.
Køkurin kann annaðhvørt gerast sum eitt sjálvstøðugt rúm ella í samband við búrúm, ella sum køkskrókur í búeindum undir 50 m².
Ein køkur eigur, umframt borðpláss til matgerð, at hava pláss til at goyma og køla mat, goymslupláss til búnýti, vask við frárenning og pláss til kókiplátur.
Í og uttan fyri íbúðarhús, raðhús og sambygd hús skal vera nóg stórt goymslupláss til klæði, køksútbúnað og aðrar nýtslulutir, súkklur, barnavognar, og møguligt skal vera fyri at vaska og turka klæðir.
Møguleiki eigur at vera fyri at turka klæðir uttan fyri bústaðin við atliti at inniluftini.
Búrúm og køkur skulu gerast við nøktandi rúmhædd. Rúmhæddin skal ásetast í mun til rúmdýpdina, rúmstøddina, og hvussu vindeyguni í bústaðnum eru sett.
Jú størri og djúpari eitt rúm er, jú hægri eigur rúmhæddin at vera.
Í íbúðarhúsum kann kravið lúkast við eini fríari rúmhædd á í minsta lagi 2,5 m.
Hava rúmini ikki somu hædd, kann rúmhæddin gerast upp sum miðalhæddin í búrúmum og køki í búeindini.
Í raðhúsum og einbýlishúsum kann kravið lúkast við eini fríari rúmhædd á í minsta lagi 2,3 m.
Er loftið ikki vatnrætt, verður hæddin máld sum miðalhædd. Bara fríar hæddir á 2,1 m og yvir verða íroknaðar gólvvíddina.
Í rúmum við skráveggi kann kravið lúkast við eini fríari rúmhædd á í minsta lagi 2,3 m yvir minst 3,5 m² av gólvvíddini.
Tá ið bygt verður inn í lendið, skal atlit takast at inniumhvørvinum í búrúmum og køkum.
Víst verður til kap. 4, Konstruktiónir, og kap. 6, Inniumhvørvi.
Í køkum skal pláss vera fyri, at køksarbeiðið kann fara fram á hóskiligan og tryggan hátt.
Framman fyri arbeiðspláss og goymslupláss í køki eigur at vera frítt pláss á í minsta lagi 1,1 m.
Í rúmum við skráum lofti kann kravið lúkast, um fría hæddin er í minsta lagi 2,1 m við forkantin av arbeiðsplássi og goymsluplássi.
Hóskandi køksinnrætting fyri rørslutarnað verður lýst í „SBi-anvisning 222, Tilgængelige boliger“.
Innskotnar hæddir (hemsur) verða ikki roknaðar sum sjálvstøðug búrúm, tá ið gólvvíddin í mesta lagi er 4,5 m².
Tað er ein treyt, at tann innskotna hæddin er í opnum sambandi við tað rúmið, sum hon er bygd inn í.
Hevur innskotna hæddin skrávegg, verður bert tann parturin av gólvvíddini íroknaður, har frástøðan millum gólv og útsíðuna á tekju er meira enn 1,5 m. Sí tekning niðanfyri.
Eru fleiri hemsur sínámillum samanbundnar, verður víddin á teimum uppgjørd samlað.


text:
Tjóðsangur
Ein tjóðsangur er sum oftast ein tjóðskaparligur sangur ella tónleikur, sum skal vera eitt symbol fyri eitt ávíst land til almennar hendingar ella stevnur av ymiskum slagi, t.d. verða tjóðsangirnir altíð spældir beint áðrenn ein almennan fótbóltslandsdyst, og tá heiðursmerkjahandan er á t.d. OL, so hoyrist eitt brot av tónleikinum til tjóðsangin hjá tí landi, sum vann gullið. Ein tjóðsangur kann vera formliga viðurkendur sum tjóðsangur av myndugleikunum í einum landi, men hann kann eisini vera uttan formliga viðurkenning, men bert verða brúktur sum tjóðsangur.
Við menningini av tjóðum í 19. øld og 20. øld hava mest sum øll lond valt ein tjóðsang. Í summum londum eru eisini regiónalir tjóðsangir, har lutastatir ella aðrar subtjóðareindir hava teirra egna almenna ella óalmenna tjóðsang. Summar millumtjóða sambond hava eisini teirra egna tjóðsang.
Tjóðsangir eru ofta skrivaðir sum ein hymna ella marsjur. Í Miðamerika brúka tey vanliga meira operalíknandi tónleikaverk. Summi lond brúka eina fanfaru.
Um tjóðsangurin hevur meira enn eitt vers, so er tað vanligt bert at syngja fyrsta versið, í Týsklandi er tað tó triðja versið. Ein tjóðsangur varir í miðal ein minutt. Í londum, har tað er meira enn eitt alment mál, er tað sum oftast ein versjón á hvørjum av teimum almennu málunum, eitt nú í Belgia, Finlandi, Sveis og Suðurafrika. Tað eru fleiri dømi um lond, sum hava felags tjóðarlag. Nevnast kann t.d., at Finland og Estland hava sama tjóðlag, men tjóðarsangirnir hava hvør sín tekst. Tað eru eisini fleiri lond, sum brúka sama tjóðlag, sum Bretland, men við øðrum teksti.
Í Føroyum hava vit tjóðsangin Tú alfagra land mítt, sum Símun av Skarði hevur yrkt, og sum Peter Alberg gjørdi lagið til. Danmark hevur ein tjóðsang: Der er et yndigt land, sum Adam Gottlob Oehlenschläger yrkti í 1823, og ein kongaligan tjóðsang Kong Christian stod ved højen mast, sum Johannes Ewald yrkti í 1779. Í Grønlandi brúka tey tjóðsangin Nunarput utoqqarsuanngoravit, sum Henrik Lund hevur yrkt, og Jonathan Petersen gjørdi lag til.
KeldurRætta
Slóðir úteftirRætta
- szbszig.atw.hu tekstur og sangur av tjóðsangum frá øllum londum
- NationalAnthems.me Tjóðsangir frá øllum londum í heiminum (og søguligar tjóðsangir) við ljóð-streaming, teksti, kunning og slóðum.
- NationalAnthemsong.com Tjóðsangir við video, yrkingum og instrumental tónleiki hjá fleiri tjóðum kring heimin.
- national-anthems.net tekstur og instrumental innspælingar av tjóðsangum frá øllum londum í heiminum.
- Nationalanthems.info, yrkingar og søgan hjá tjóðsangum kring allan heimin.
- Nationalanthems.us, online forum on lyrics, sheet music and links of national anthems
- Upptøkur av tjóðsangum frá londum kring heimin tað er US Navy band, sum spælir løgini.


text:
Västerbottens län
Västerbottens län er ein sýsla í Svøríki. Í norðri hevur Västerbottens län mark við Norrbottens län og í suðri við Västernorrlands län og Jämtlands län. Høvuðsstaðurin í Västerbottens län er Umeå.
Västerbottens län hevur umleið 261 112 íbúgvar (2013)[1] og eina vídd við 58 872,2 km².
Kommunur[rætta | rætta wikitekst]
- Bjurholms kommuna
- Dorotea kommuna
- Lycksele kommuna
- Malå kommuna
- Nordmalings kommuna
- Norsjö kommuna
- Robertsfors kommuna
- Skellefteå kommuna
- Sorsele kommuna
- Storumans kommuna
- Umeå kommuna
- Vilhelmina kommuna
- Vindelns kommuna
- Vännäs kommuna
- Åsele kommuna
Keldur[rætta | rætta wikitekst]


text:
Ebba Hentze var øðrvísi enn føroyskar kvinnur flestar.
Eftir kríggið fór hon at lesa bókmentir og málfrøði á donskum universiteti. Hon las í fleiri londum í Evropa, eisini á kenda lærdómsstovninum Sorbonne í París.
Hon gjørdi mentanarsendingar í danska útvarpinum og arbeiddi sum týðari og ráðgevi hjá danska forlagnum Gyldendal. Har týddi hon meira enn hálvthundrað bøkur úr fremmandum málum til danskt. Fyrst í 70-unum flutti hon aftur til Føroyar at búgva.
Hon fekk alstóran leiklut sum týðari, ráðgevi, íbirtari og rithøvundur í føroyskum bókmentum. Hon varð heiðrað við barnabókavirðisløn Tórshavnar Býráðs, virðisløn M.A. Jacobsens fyri mentanarlig avrik, við Mentanarvirðisløn Landsins, við Sømdargávu Landsins og sum heiðurslimur í Rithøvundafelag Føroya. Hon fekk eisini virðislønir í øðrum londum. Ebba var ein persónligheit. Hon var umstrídd og gátufør.
Hon hevði sínar vinir, men stygdi mong frá sær. Til endans var hon ógvuliga einsamøll. Nakrar av loynidómum sínum tók hon við sær í grøvina.
Eingin fekk at vita hvørji hennara veruligu foreldur vóru, ella tíansheldur hvussu gomul hon var. Sín egna kynssamleika duldi hon eisini sum mansmorð. Hon fór líka gátufør av verðini, sum hon kom inn í heimin nøkur og fýrs ár frammanundan.
Suni Merkistein og Bjarni Árting Rubeksen leggja til rættis.


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Á YouTube síggja vit tónleikavideo og filmstreylarar, hvørja ferð nýggjur tónleikur, ella filmar eru á marknaðinum.
Greitt er, at teir gomlu leiklutir, ið vit kenna úr biograffilmum, sjónvarpsrøðum, tónleikavideo og reklamum, eru í eini broytingartíð. Í dag er einki antin-ella. Eingin, hvørki maður ella kona, er einsamøll hetja ella bandittur. Gongdin er, at bæði kynini síggjast aftur í øllum leiklutum, bæði góðum og illum.
Í eini grein í Vice verða nýggju leiklutirnir viðgjørdir. Greinin, sum er á enskum, hevur heitið "The Welcome Rise of Female Characters Who Have the Freedom to Be Gloriously Messed Up". Hvussu kundi tað verið umsett?
Niðanfyri fara vit at hyggja eftir kynsleiklutunum í tveimum kvinnuheimum: "Bitch Better Have My Money", sum er tónleikavideo hjá Rhiannu frá 2015, og treylarin til sjónvarpsrøðina ”Orange is the new Black”, sum sæst á Netflix og byrjaði í 2013 og gongur enn.
Uppgávur:
Okkum kann tað tykjast sjálvsagt, at øll menniskju skulu hava somu rættindi og skyldur í samfelagnum - sama ger kyn, tjóðaruppruna, útsjónd, brek, kynsliga áskoðan, átrúnað ella politiska fatan. Men í mongum londum er tað ikki sjálvsagt, og fyri ikki so langt síðan var tað heldur ikki sjálvsagt í Føroyum. Her eru nøkur áhugaverd árstøl um javnrættindi millum kynini.


text:
Myndafólk: Søren Sigfusson/norden.org
Talan er um arbeiðsbólkin um vistskipanir á landi (Terrestriske økosystemgruppen, TEG) í umhvørvissamstarvinum undir Norðurlendska ráðharraráðnum, ið hevur sum høvuðsendamál, at fyribyrgja afturgongd í lívfrøðiliga margfeldinum í norðurlondum. Bólkurin arbeiðir eisini við náttúruvernd, útilívi og landslag- og mentanarumhvørvi.
Í løtuni verða serliga verkætlanir, sum snúgva um, árin av útilívi og náttúruferðavinnu á lívfrøðiliga margfeldið, raðfestar.
Samskiparauppgávan er við til at geva okkum íblástur til arbeiðið at verja náttúrumargfeldið, at fjølga um vitan okkara á økinum, geva innlit í royndir onnur norðurlond hava ognað sær umframt at skapa okkum eitt størri netverk.
Limirnir í arbeiðsbólkinum eru úr náttúru-, umhvørvis- og fornminnafyrisitingunum í øllum norðurlondum. Umboð fyri Føroyar er Maria Gunnleivsdóttir Hansen, lívfrøðingur, ið starvast sum málsviðgeri á Umhvørvisstovuni.
TEG er ein av átta arbeiðsbólkum í umhvørvissamstarvinum undir Norðurlendska ráðharraráðnum. Samskiparauppgávan er vanliga hjá einum av náttúru-, umhvørvis- ella fornminnamyndugleikunum í norðurlondum, og verður fíggjað av Norðurlandaráðnum. Til ber at lesa meira um virksemið hjá TEG og hinum arbeiðsbólkunum á heimasíðuni hjá Norðurlandaráðnum her.
Tað er Sigga Jacobsen, ið røkjur samskiparauppgávuna. Sigga hevur master prógv í altjóðaviðurskiftum og drúgvar royndir innan almenna fyrisiting.
Um tú hevur spurningar ella viðmerkingar er tú vælkomin at venda tær til Siggu Jacobsen, telefon 342400, ella at senda okkum ein teldupost us@us.fo« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Barbara Holm 07.12.2017 (10:40)
Klaksvík, Leirvík og Vágar í streymloysi
Streymurin er farin í pørtum av Klaksvíkini, í Leirvík og í Vágum, sigur Sev nú. Veðrið er ringt, og tað merkir, at Sev illa fær sagt, nær streymurin kemur aftur.
Eirikur Norðberg, vakthavandi rakstrarleiðari á Sev sigur nú, at tað verður arbeitt við at fáa streymin aftur innan 30 minuttir, men tað er torført at lova, nær streymurin kemur aftur, tí veðrið er so ringt.
In.fo fylgir málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
16.-19. mai var Women Deliver Global Conference hildin í Keypmannahavn í Danmark. Tiltakið var av fyrireikarunum lýst sum heimsins størsta ráðstevna fyri heilsu, rættindi og vælveru hjá gentum og kvinnum. Mett verður at 5700 fólk luttóku – íroknað 8 tingkvinnur á Føroya Løgtingi.
Women Deliver 2016
Tíverri fylti fosturtøka nógv á dagsskránni, bæði beinleiðis og óbeinleiðis. Har var forsprákað fyri fosturtøku, sum “trygg, lóglig og vanlig”! Fleiri viðmerkjarar søgdu, at tað var skakandi, hvussu hetta ósanna uppáhaldið fekk rúmd, at fosturtøka er mannarættindi og heilsurøkt.
Tey vóru eisini skelkað av tilmælinum til fullkomna avkriminalisering og globalisering av fosturtøku, av vantandi umhugsninum fyri ófødda barninum í móðurlívi, og av vantandi upplýsingini av avleiðingunum av fosturtøku.
Maria Forrestal gjørdi kanningararbeiði, og skrivaði eina grein, sum vísir á órógvandi viðurksifti í samband við WDGC. Greinin var útgivin á heimasíðuni hjá Life Institute.
Tú kanst lesa upprunaliga ensku útgávuna her:


text:
Hugaligt at síggja úrslitini
Fleiri ítróttargreinar fáa nógv størri møguleikar, nú ítróttarhøllin á Hálsi verður útbygd til tvíhøll og enntá bjóðar judo og borðtennis spildurnýggjar umstøður. Her síggja vit enn eitt arbeiðsúrslit hjá undanfarnu býráðssamgongu
Stóra hallarútbyggingin á Hálsi í Havn er nú komin so mikið áleiðis, at høllin er reist og verður innilokað. Ikki sørt, at tankarnir leita aftur til byggingina av høllini 1969, tá vit eisini sóu hesar flottu konstruktiónirnar daga upp ímóti luftini. Nú er tað í útsynningsendanum, at vit síggja víðkaðu høllina taka skap upp á sama máta, og tað er avgjørt ein hugalig sjón.
Í mong ár hevur verið arbeitt miðvíst fyri at geva ítróttinum bestu umstøður, tí vit vita jú øll, at her er talan um íløgur í uppalandi frítíðarvirksemi, sum í síðsta enda fleirfalt kemur samfelagnum aftur til gleði og gagns. Her hava vit sum høvuðsstaðarkommuna gingið undan, og soleiðis eigur tað eisini at vera.
Snøgg tjóðarhøll
Stóra útbyggingin á Hálsi snýr seg um eina tvíhøll, so vit fáa ein hondbóltsvøll í fullari stødd aftrat, og tá stórir dystir skulu spælast í eitt nú hondbólti og flogbólti, verður pláss fyri nógv fleiri áskoðarum aftrat. At pláss verður fyri umleið 1.800 áskoðarum á verandi áskoðaraplássum, umframt at tveir flytiligir pallar til áskoðarar koma aftrat, fer at geva stórum ítróttarhendingum her á landi heilt nýggjar og dagførdar karmar, ið koma at lyfta alt upp á eitt hægri stig.
Tvíhøllin á Hálsi verður nú ein enn meira sjálvsøgd og snøgg tjóðarhøll til finalustevnur, landsdystir og aðrar altjóða dystir hjá innanduraítróttinum, umframt at nýggju hallarumstøðurnar geva pláss fyri eitt nú stórum konsertum við upp til 3.000 áhoyrarum.
Ikki er tað tó bara sjálv høllin, sum vit kenna hana, ið stendur í vøkstri, tí samstundis verða gjørd nýggj høli til judo og borðtennis, ið langt um leingi kunnu gleða seg til heilt aðrar umstøður, enn hesar ítróttargreinar kenna til frammanundan. Tað er so sanniliga eisini at frøast um.
Meira sett í gongd
Samstundis verður tvífimleikahøllin í Skúlanum á Argjahamri umbygd og víðkað til at fevna um eina ítróttarhøll í fullari stødd við áskoðaraplássum. At Argir nú fær sína egnu høll, er tiltrongt, tí serliga vestari partur av kommununi hevur verið eftirbátur í so máta, og tá tað um tvey ár verður farið undir at gera nýggjar ítróttarhøll í Skúlanum á Fløtum, verður talan um stóran bata.
Við øðrum orðum kemur tað veruliga at merkjast, at undanfarna býráðssamgonga setti sær fyri, at størsta takið síðani Hoyvíkshøllina skuldi takast fyri at bøta um umstøðurnar hjá innandura ítróttinum. Ikki minst fær hetta ómetaliga stóran týdning í gerandisdegnum, at hesar umstøður verða rúmsáttari, tí longu frammanundan er tørvurin á fleiri hallartímum ovurstórur.
Vit settu okkum sum mál, at vit vildu taka eitt munagott tak fyri at geva okkara ungdómi og øllum borgarum enn størri møguleikar til at njóta ítrótt í síni breiðastu merking.
Tingini blivu sett í gongd, og tí er tað hugaligt at síggja, at hetta arbeiði gongur fram ímóti einum snotiligum úrsliti, vit øll kunnu fegnast um.
Heðin Mortensen
Býráðslimur
« aftur


text:
Fyri løtu síðani gjørdist greitt, at Helgi Dam Ziska úr Havnar Telvingarfelag hevur endurvunnið FM-heitið í talvi 2018.
Tað hendi, tá ið talvið í síðsta umfari í dag millum Helga og Carl Eli Samuelsen, eisini úr Havnar Telvingarfelag, endaði javnt. Javnleikurin ber í sær, at eingin í Landsliðsbólkinum fær Helga aftur.
Helgi fekk 5½ stig av sjey møguligum í FM-bólkinum. Hann er ósigraður í FM annað árið á rað; hann vann fýra talv og telvaði trý jøvn hesar páskirnar.
Tað verður framvegis telvað í Finsen í Havn. Seinasta umfar er í øllum bólkum í dag.


text:
Dagsins mótmælislist gjørdi Ólavur S.T. Thorsteinsson
Leygardagin var tað á Vaglinum, nú verður listabloggurin – enn einaferð – latin upp fyri okkara listafólki, við orðum, tónum, myndum, kroppum og ond at gera vart við, at vit mugu taka Føroyar aftur – áðrenn tað verður ov seint og eingin er eftur at gera tað. Vit venda okkum til listafólkini við spurningunum: Hvar er fólkaræði? Hvør er framtíðin hjá okkum? Kunnu vit liva við at lógir verða smíðaðar og viðgjørdar í óðum verki og skrumblaðar ígjøgnum? Kunnu vit liva við, at fakkunnleikin ikki verður hoyrdur? Góðu listafólk, sendið okkum mótmælislist! Øll verk eru vælkomin og verður undirtøkan nóg góð, gera vit eina framsýning burturúr. Send til listinblog@gmail.com.


text:
Starvsmannafelagð og fíggjarmálaráðið handaðu í gjár hvør øðrum sáttmálakrøvini til sáttmálasamráðingarnar í heyst. Hetta boðar Starvsmannafelagið frá.
Sáttmálin hjá Starvsmannafelagnum við landið fer úr gildi 1. oktobur. Starvsmannafelagið hevur bæði lønarkrøv og onnur viðurskifti í sáttmálanum á breddanum. Upprunaliga eru tað limirnir í Starvsmannafelagnum, sum eru komnir við uppskotum til sáttmálakrøv, umvegis síni álitisfólk. Síðan hevur nevndin og umsitingin í felag skipað og lagt krøvini til rættis.
Starvsmannafelagið er fyrsta av feløgunum á almenna arbeiðsmarknaðinum, sum fer til samráðingar um sáttmála fyri eitt nýtt tíðarskeið. Fundirnir verða hildnir í hølunum hjá Starvsmannafelagnum.
Fyri Fíggjarmálaráðið samráðast Súsanna Nolsøe, Snorri Fjallbak og Jan Mortensen, lønarstjóri. Kristina Háfoss, landsstýriskvinna í fíggjarmálum, sum varar av landsins lønarsáttmálum, var eisini við á fyrsta fundinum.
Samráðingartoymið hjá Starvsmannafelagnum er mannað við nevndini hjá Starvsmannafelagnum og Annu Johannesen, nevndarskrivara.
Partarnir hittast aftur mikudagin 6. septembur.


text:
Gaffiltrukkar
Gaffiltrukkar og gaffilstáplarar eru teknisk hjálpartól sum hava mekaniska byrðalyfting øðrumegin við loddrættari mastur (stólpa) og hava mekaniska koyring.
Gaffiltrukkar eru fevndir av vanligu reglunum um teknsik hjálpartól í kunngerð um nýtslu av tekniskum hjálpartólum. Hetta merkir m.a. at:
- Útvegarin skal við sølu, leigu ella láni av gaffiltrukki, altíð lata eina skrivliga nýtsluleiðbeining á føroyskum máli. Danskt, norskt og svenskt mál kann loyvast, ið greiðir frá handfaring, nýtslu og viðlíkahaldi av gaffiltrukkinum.
- Trukkurin skal viðlíkahaldast 12. hvønn mánað av einum løggildum serkønum, soleiðis at hann altíð er í góðum og forsvarligum standi. Leiðbeiningarnar frá útvegaranum og galdandi reglur frá Arbeiðs- og brunaeftirlitinum um kanning og viðlíkahald skulu fylgjast.
Innandurakoyring við trukkum, ið nýta brennievnismotorar, er ikki loyvd sambært kunngerð nr. 76 frá 11. august 1999 um koyring innandura við trukki.
Eldrivnir trukkar krevja ikki eyka ventilatión í rúmum har teir arbeiða, men løðing av ravløðunum (akkumulatorunum) má bert gerast í rúmum við munadyggari ventilatión
Gaffiltrukkar mugu bert verða førdir av persónum við loyvisbrævi frá Arbeiðs- og brunaeftirlitinum, sambært kunngerð nr. 91 frá 20. juni 2011 um loyvisbræv til kranar, gaffiltrukkar og onnur lyfti- og flutningstól.
Yvirlit yvir løggild virkir:


text:
Jógvan Hugo Gardar
08.04.2017 - 14:45
Bakkafrost hevði aðalfund í gjár. Í frágreiðingini á aðalfundinum, segði nevndarformaðurin Rúni M. Hansen millum annað, at tað er av alstórum týdningi, at felagið framhaldandi mennir seg á øllum økjum.
- Bakkafrost hevur helst longstu virðisketu innan laksaaling og virðisøking úr aldum laksi í heiminum, vísti hann á kom bæði inn á menningina á Havsbrún, og til nýggja góðskingarvirkið á Glyvrum, har umleið 300 fólk koma at arbeiða.
Hann segði, at tað hvílir ein stór ábyrgd á sær og teimum sum reka felagið um at reka felagið so effektivt og burðardygt sum gjørligt gjøgnum alla virðisketuni. Eisini nevndi hann týdningin av, at karmarnir sum verða settir um vinnuna, eru kappingarførir í mun til útlandið.
- Vit mugu stremba eftir at reka felagið so effektivt og burðardygt sum gjørligt, og politikararnir mugu miða ímóti at seta kappingarførar karmar í mun til útlandið. Svíkur ein av hesum fortreytum, missa vit øll bæði arbeiðsplássini og virðisøkingina út av landinum, og harvið tapir alt samfelagið, segði Rúni M. Hansen, nevndarformaður í Bakkafrosti.


text:
Niðanfyri er skrivliga próvtøkuætlanin 2017 víst í einum tíðaryvirliti.
Í yvirlitinum er tilskilað hvørjir hjálparmiðlar er loyvdir til tær ávísu próvtøkunar.
Legg til merkis, at í ávísum lærugreinum er teldan ikki loyvd, og í ávísum lærugreinum er teldan og/ella CAS eitt krav.
Óætlað samskifti undir próvtøkuni er bannað og endar vanliga við burturvísing.
Til allar próvtøkur er tað loyvt próvtakarunum at hava við sær allar orðabøkur. Atgongd fæst til teldutøku orðabøkur hjá Sprotanum umvegis www.sprotin.fo/intranet.php .
Próvtøkukunngerðin: § 14, stk. 2. “Próvtakarin kann nýta hjálparmiðlar og telduútgerð til próvtøkuna.
”Rundskriv 19. nov. 2014: “bert atgongd til internetið, um talan er um egið lærutilfar, egnar notir og egin avrik.” Er galdandi fyri allar próvtøkur.
Grønt : Føroyskar uppgávur Reytt: Danskar uppgávur
Til munnligu próvtøkurnar í breytaskipanini
Til munnligu próvtøkurnar eru reglurnar, ið eru ásettar í námsætlanunum (http://www.namsaetlanir.net/namsaetlanir-til-midnam) og reglurnar í nýggju próvtøkukunngerðini frá 22. januar 2013 við seinni broytingum galdandi.
Próvstovan
31. apríl 2017


text:
Office 365 er samskiftispallurin hjá øllum lærarum og næmingum í føroyska skúlaverkinum.
Allir lærarar og næmingar hava fingið ein brúkara í skipanini. Teldubræv er sent øllum brúkarum á Firstclass, við skúlaID (brúkaranavni og loyniorði). 1. august 2017 verður møguligt at rita inn í Office 365.
Skiftið til Office 365 kann elva til onkrar trupulleikar hjá brúkarunum. Fyri at lætta um, hava vit gjørt nakrar videovegleiðingar, sum ligga her á síðuni.
Eisini eru úrvalsbrúkarar á øllum skúlum, sum kunnu vegleiða brúkarunum at koma í gongd.


text:
Nógvar skemtisøgur ganga um skarðsmenn í Norðuroyggjum og óvitsku teirra í gomlum døgum líkasum um fámningar í Suðuroy.
*
Mánin sást av Skarði í Kunoy eitt kvøldið á fjallatindinum sunnan fyri bygdina; - hvør ið tá hevði verið har uppi, kundi tikið hann við hondum og havt hann oman við sær til Skarðs; tað hevði verið vorið sum hent, hildu teir, at hava hann hjá sær tey longu vetrarkvøldini; tá vildi tað ikki saka mikið, um einki var lýsið at lata á koluna, - tann stóri skínandi mánin kundi lýsa fyri teimum. Teir halda tí vera ráðiligt, at allir gonguførir menn í bygdini skuldu fara á fjall eftir mánanum og fáa hann til sín at spæla sær við sum leika og at hava til at lýsa altíð har. Teir so gera, glaðir yvir hetta vituga ráðið, og fara sum skjótast upp á fjallið, hvar máni lá, men, ass! tá ið teir komu har upp, var eingin mánin longur á fjallinum, hann var farin høgt upp í loft undan teimum og horvin longur suðureftir, so at eingin hevði so langar armar, at hann kundi røkka at taka hann. At fara omanaftur í bygdina við ongum mána hildu teir vera ov stóra skomm; teir fara tá til stroks aftur á ein hærri tind, sum syðri var og hugsaðu, at har mundu teir fáa hann, og tað sá væl út fyri, at hetta skuldi lukkast teimum, tí alt sum teir komu longur oman av tindinum, alt meira signaði mánin aftur niður á henda syðra tindin, og nú uggaðust teir og runnu tá alt teir vóru mentir upp á henda tindin; men tá ið teir vóru komnir upp á hann, var mánin aftur horvin. Teir trúðu nú, at mánin mundi ræðast teir, og fóru at renna av einum tindi á annan og rópaðu allir so blídliga teir kundu:
«Máni, máni, kom í mína brók,
tú skalt fáa smørklíning í bót”.
Men mánin vildi ikki goymast í skarðsmanna brøkur og ikki hava teirra smørklíning, men fór fram sína leið at lýsa fyri øðrum enn teimum; útlúgvaðir og deyðmóðir komu teir til húsa, men ongan mána høvdu teir aftur við sær.
*
Ein morgun um sólarrenning kom ein maður eystanífrá gangandi til Fámjins. Nú hann kemur oman eftir seinastu brekkuni og nærkaðist bygdini, sær hann eina gentu í tí húsinum, ið næst lá við breytina, ganga stákandi út og inn við einum trogi í hondunum. Hann sær, at trogið er tómt, og spyr tí, hvat hon hevði at starva. Hon svaraði, at hon bar náttina út og dagin inn, at dagsljósið kundi koma inn í stovuna.
*
Eitt kvøld var logn á pollinum í Fámjin, og mánin speglaðist so reyður í sjógvin. Ein fámningur hevði hoyrt gitið um ein stórhval, sum eitur royður, og nú hann sá hetta reyða glitrandi á sjónum í pollinum, fór hann um alla bygdina og rópaði: ”Royður er komin á pollin, verið skjótir oman at sláa hann og býta hann ímillum okkara!” Hann visti, at kópar ofta á flóðini komu um rivið inn á pollin; tá ið hann so fjaraði sjógvin, og tað varð grynri úti á rivinum, vildu kóparnir aftur søkja út á dýpið í víkini, og tá vóru fámningar vanir at fara út á rivið og sláa kóparnar, í tí teir skuldu fara upp um rivið. Nú hoyra fámningar, at tað er ikki sum vanligt ein kópur, men ein stórhvalur, sum er á pollinum, og teir eru so fegnir um hesi boð, at teir skunda sær at stoyta kornið úr tunnunum í ánna, at teir kundu hava hesi tómu ílátini at skera spikið av hvalinum niður í; - hvalurin vildi geva teimum tað, ið meira var vert enn nakrar tunnur av korni, bæði spik og tvøst. Teir fara nú út á riv við gassum, knívum og øðrum amboðum til at fáa hvalin dripnan og býttan sundur; - men nú var illa vorðið, - eingin hvalur og einki at fylla í tær tómu tunnurnar, og snópnir máttu teir tá fara við ongum aftur til húsa.
*
Eina ferðina fram ímóti sólsetur vóru nakrir fámningar staddir úti í túni, og tá ið sólin var um at søkka í kav har vestur fyri bygdini og vóð í havbrúnni so stór og reyð, kom eitt stórt skýggj fyri hana, og tað sá so ógvuliga undarligt út. Ja, sum vera mundi, frættist tað skjótt inn í húsini, at nakað sjáldsamt var at síggja, og tá ið tílíkt var í vón í Fámjin, vóru bygdarmenninir av forvitni ikki seinir á fótum at tyrpast saman og njósnast um, hvat ið vera mundi, sum dró fólk saman í flokk. Allir koma teir nú út at hyggja at hesari undursjón vestur í havi, og allir vildu fegin vita, hvat hetta stóra skínandi mundi hava at týða, ið teir høvdu í eygsjón. Teim var ymist á máli um hetta: ein segði tað vera eitt djór, sum gekk eftir havinum og gloypti sólina, ein annar helt tað vera eitt fjall, eina flotoyggj, og mangt annað, líkt og ólíkt, var borið upp. Av tí, at eingin vildi víkja frá sínari meining, komu teir upp at kjakast, og so harðliga trættu teir, at teir vóru úti við at koma upp at berjast. Tá tók ein av teimum friðaligastu millum teirra til orða, at bestu hyggjuráðini mundu vera at fara eftir Rannvá hini gomlu. Hon var tá sum skjótast borin út, og tá ið hon hevði hugt eina løtu at tí, ið ófriðin voldi, segði hon: ”Hetta er Klæmintskirkja, ið upp kemur úr havi”. Hetta trúðu nú allir mundi vera satt mælt, og í tí troysti tagnaðu teir allir og fóru í frið inn hvør til sín, tí hon var hin vísasta í bygdini, og eingin ivaðist um, at hennara orð ikki skuldu vera tað rætta.
V.U. Hammershaimb: ”Færøsk Anthologi I”, 1891


text:
Byggiár 1948
Grundstykkið 436 m2
Búvídd í alt uml. 130 m2
Húsini eru í 2 hæddum. Ovara hædd er køkur og stova í einum, kamar, baðirúm, lítið goymslurúm og gangur. Niðara hæddin er 3 kømur (harav 1 er í gerð), gangur og kjallari.
Takið var skift í 2006. Vindeygu, hurðar og klædningur vóru skift í 2008.
Húsini eru bjálvaði í samband við skift av klædningi.
Oljifýr skift uml. 2005
Nýggjur rottangi lagdur í 2013. Kømur í kjallarinum gjørd í 2014 og 15.
Húsini liggja væl fyri, mitt í bygdini og hava sera gott útsýnið
Húsini kunnu seljast ella í býtið við størri hús.
Prísuppskot 500.000 kr
Áhugaði kunnu skoða húsini við at ringja til Guðrun í Lágabø á tlf 522386


text:
Veking
30.08.2017 - 08:44 - .
Jesus sigur líknilsið um burturvilsta sonin, sum krevur arvin og fer út í verðina at liva lívið. Men illa gongst, hann endar í grísabingjuni. Har sær hann sítt mistak og ynskir seg heima aftur. Men gev tær far um, at Gud fer ikki yvir í grísaevjuna og togar hann upp. Maðurin má sjálvur angra, ganga í seg sjálvan, fara á føtur og byrja heimleiðina. Tá ið hann kemur so langt, at faðirin sær hann, fer faðirin rennandi ímóti honum, hálsfevnir og kyssir hann. Sonurin er komin aftur til faðirhúsið, og nú verður veitsla.
Hasin drongurin bleiv frelstur. Tá ið nógv fólk verða frelst í senn, siga vit, at nú er veking. Fyri 50 árum síðani var veking á Karmøy í Noregi. Tað var í juni 1967 undir tjaldmøtunum, sum Arne Gundersen og Egil Solheim stílaðu fyri í Skudenes á Karmøy, at tað hendi. Út ímóti 300 fólk vórðu frelst tær fimm vikurnar tjaldmøtini vardu. Bara tað eina týskvødið vórðu heili 26 hjún í tretivuárunum frelst.
Hetta vóru spentar politiskar tíðir. Í Ísrael herjaði seksdagakríggið, og tað lá í luftini, at Jesu afturkoma stóð fyri durum. Arne og Egil bæði prædikaðu og sungu og ein av songunum, sum varð nógv sungin, var hesin:
Nå mens skumringen sig senker, over stille dødstrett jord,
er det godt å være borger av hin stad.
Når vår frelser snart skal smykke oss ved herlig bryllupsbord.
Ja, Guds barn de kan i sannhet være glad.
Kór:
I de sene aftens stunder står Han speidende mot jord,
mens Hans tjener legger siste hånd på Himmelens bryllupsbord.
På et vink i fra Sin Far, Han henter brudeskaren hjem,
å min venn, skal du da være med blant dem.
Profetiene oppfylles, Israel får igjen sitt land.
Herlig frukt fremtrylles der det før var sand.
Fikentreet står i knopper, snart det springer ut i blomst,
dette tegn bebuder Brudgommens gjenkomst.
Bliver du med, når Jesus kommer, vil du møte Ham i sky,
vil fra verdens larm du finne sikker ly?
Han har kalt deg mange ganger, nå Han kaller dig på ny,
la ei nådens siste time fra deg fly!”
Tað var ein bønarandi, sum var útoystur yvir fólkið. Vit liva nú í einari aðrari tíð. Arbeiðshættirnir broytast. Men boðskapurin er hin sami! Tað eru lyftini í Bíbliuni eisini!
Effie Campbell umsetti.


text:
Hósdagin 22.mai frá klokkan 20-22 verður skipað fyri yrkjarasalong í Føroyahúsinum í Keypmannahavn (Vesterbrogade 17A). Ditte Steensballe (Dk), Muniam Afaker (Irak), Tóroddur Poulsen (Fo), Milena Rudez (Bosnia) og Kristen Bjørnkjær (Dk) fara at lesa upp og egyptiski bókmentafrøðingurin og granskarin, Hala Kamal fer at greiða frá um poesi og týðing. Birgir Thor Møller verður frásøgufólk til tiltakið, sum er ókeypis. Aftaná yrkingaupplesturin býðst høvið hjá øllum, sum hava hug fara fram á pall at lesa upp sínar tekstir. Tað er virðislønti yrkjarin, Sissal Kampmann, ið fyrireikar tiltakið.
(KP)


text:
Ari av Rana
12.02.2018 - 22:05
Ítróttur > Ítróttur > Fótbóltur
Chelsea vann í kvøld tryggan 3-0 sigur á West Bromwich Albion í Premier League. Eden Hazard gjørdist stóra hetjan við tveimum málum.
Fyrsta málið kom eftir 25 minuttir, tá Eden Hazard spældi flott saman við nýggja álopsleikaranum hjá Chelsea, franski Oliver Giroud, sum spældi Eden Hazard frían, so at hann lættliga kundi seta bóltin í málið. 1-0 støðan helt sær til hálvleik.
Í seinni hálvleiki skoraði Victor Moses til 2-0, eftir at bólturin varð leysur inni í brotsteiginum.
Eftir 71 minuttir skoraði Eden Hazard sítt næsta mál til endaligu støðuna 3-0. Hazard fekk bóltin á kantinum av brotsteiginum, setti ein leikara av og smekkaði bóltin í málið.
Við sigrinum er Chelsea aftur á fjórða plássi í Premier League, meðan West Bromwich enn eru á aftasta plássi.


text:
Tað var sorgblítt, tá kanadiska Kim Boutin vann sær bronsu medalju í 500m skoyturenning. Hon endaði upprunaliga á einum fjórða plássi aftanfyri suður koreansku Choi Min-jeong. Choi Min-jeung bleiv tó kolldømt fyri at hava skumpað. Tað skapti øði koreansku fjepparanar.
23 ára gamla Kim Boutin var noydd at sløkkja allar sosialar miðlar, tá koreansku fjepparanir byrjaðu at senda henni hóttanir og illbønir.
Suður koreanskir miðlar boða frá, at óðir fjepparir skunda sær at leypa á bæði twitter og Instagram síðuna hjá Kim Boutin. Í minsta lagið 10.000 viðmerkingar vóru at finna á Instagram síðuni hjá Kim Boutin.
Tað, sum av álvara fekk óðu áskoðarnar at øsa seg, var at ovurfegna Kim Boutin klemmaði liðfelagar sínar tá hon fekk boð um at hon hevði vunnið sær bronsuna.
-Vit kunna ikki stýra sosialu miðlunum. Almenningurin hevur eisini rætt at siga tað honum lystur, men vit vilja heita á øll at virða og stuðla íðkarum okkara.
Sigur Mark Adams, ið er umboð fyri altjóða olympisku nevndina.
Bretska Elise Christie upplivdi nakað líknandi, tá hon rendi saman við suður koreansku Park Seung-hi á vetrarleikunum í 2014.
Kelda: BBC.co.uk


text:
Volvo Kring Føroyar 2015 - Fjallatroyggja og ein sigur til Dávur
Dávur lovaði olmussi tá Kongaetapan bleiv koyrd hósdagin. Á veg til Vestmanna hevði møðin sett seg í beinini, og hann misti tí nógva tíð í samlaðu støðuni. Men nógva møðin var burtur fríggjadagin, tá hann á Sandi koyrdi ein megnar einkultstart og kom á mál stutt eftir Torkil Veyhe. Var hann væl koyrandi fríggjadagin, so var hann flúgvandi leygardagin, tá kappast var í 4. etapu av Volvo Kring Føroyar, sum fór fram í Suðuroynni.
Tíðliga í kappingini fór hann í eitt soloútbrot. Planurin var at koma fyrstur niðan á Øravíkarskarð soleiðis, at hann kundi gerast vinnari av fjallakappingini. Hann kom fyrstur niðan, men hann helt leiðina fram, og tað var ikki fyrr enn súkklararnir høvdu verið niðri í Sumba og vent, og leiðin gekk niðan aftur á Hestin, at nakar súkklari fekk Dávur aftur. Tá var tað Torkil Veyhe, ið setti ferð á niðan úr Sumba, og komin til Lopra fekk Torkil Dávur aftur. Hesir fylgdust til Tvøroyari. Málið var við Effostøðina á Tvøroyri og fyrstur um málstrikuna gjørdist Dávur Magnussen.
Dávur skuldi tí tvær ferðir upp á sigurspallin. Fyrst sum vinnari av 4. etapu, og síðan sum vinnari av fjallakappingini.
Fjórði dagur í fagrasta veðri. Seinasta etapa verður koyrd í morgin, og vónandi verður veðrið eins gott tá. Tá verður fyrst koyrt nøkur stór umfør millum Wenzel í Havn og Gomlurætt, og so nakrir smáir umgangir á økinum runt um Tekniska Skúla í Havn.
Mál og startur verður við Bilasøluna Wenzel. Kappingin byrjar kl. 14. Meðan kappast verður bjóðar Wenzel áskoðarum kaffi og annað meðan kappast verður.


text:
Tjóðardagur USA
Amerikanskur tjóðardagur (á enskum "Independence day" ella "the Fourth of July") er 4. juli, sum er til minnis um loysingina frá Stóra Bretlandi. 4. juli í 1776 tóku amerikumenn loysing frá bretum. 4. juli er minningardagurin um viðurkenningina av óheftislýsingini, "Declaration of Independence" í 1776. Men veruliga undirskrivingin fór ikki fram fyrr enn slakan mánað eftir, nevniliga 2. august 1776. John Hancock átti fyrstu undirskriftina á skjalinum. Ein undirskrift verður ofta kallað "at skriva sítt John Hancock". Fleiri undirskriftir komu á skjalið seinni.
4. juli 2009 hátíðarhildu amerikanar 233 ára frælsisdagin.
Søgan[rætta | rætta wikitekst]
Tann amerikonska sjálvstýristilgongdin skal síggjast í ljósinum av, at bretar mettu, at tað var neyðugt at skatta koloniirnar fyri at kunna fíggja umsitingina av teimum. Bretska krúnan legði eina røð av skattum á koloniirnar, men mótstøðan var hørð og umfatandi. "The East India Company" fekk einarætt frá bretsku stjórnini at flyta te úr Kina beinleiðis til síni umboð í USA, og hetta førdi við sær, at niðursetuhandilsmenninir ikki fingu lut í hesum lønandi handli. Tann 16. desember í 1773 skipaðu nøkur niðursetufólk fyri sokallaðu "Boston Tea Party" sum eitt mótmæli ímóti bretsku atferðini. Hetta gjørdist byrjanin til harða stríðið millum niðursetufólkið og bretsku ta stjórnina. Bretar kravdu frið og landaskil, men amerikumenn kravdu frælsi.
Í september í 1774 varð stevna hildin í Philadelphia, sum nevndist "First Continental Congress". Allar koloniirnar uttan Georgia sendu umboð til stevnuna. Endamálið við stevnuni var at bøta um sambandið við ta ensku stjórnina, men hetta eydnaðist ikki, og í apríl mánaði í 1775 vóru niðursetufólk í Massachusetts í bardaga við bretar við Concord og Lexington. Kollveltingin var byrjað. Stríðið spjaddist og uppreistur var veruleiki, og krav um fullveldi varð endaliga orðað 4. juli í 1776 í tiltiknu Frælsisyvirlýsingini (á enskum "Declaration of Independence"), ið staðfesti natúrrættindi hjá mannaættini og fullveldið hjá teimum amerikonsku statunum. Thomas Jefferson orðaði yvirlýsingina, sum í stóran mun er grundað á tey politisku ástøðini hjá enska heimspekinginum John Locke.
Frælsiskríggið vardi longri enn væntað. Tað byrjaði 19. apríl í 1775 og endaði 19. oktober 1781, tá ið Lord Cornwall við heri sínum gav seg yvir í Yorktown, Virginia. Bretar, sum eisini vóru í kríggi við fleiri evropisk lond, máttu lúta fyri frælsishugaðu niðursetufólkunum. Í 1783 viðurkendi Stóra Bretland fullveldið hjá teimum 13 koloniunum.


text:
Orð: Anker Eli Petersen
Lag: Terji Rasmussen
Hetta er ein lítil marru verð,
allir súrir tankar trívast her,
allar brostnar vónir savnast saman um
borðið uttan skugga.
Her er hvørki gleði ella bros,
her er bara mutl og mentað tos,
ongin gleðisrómur hoyrist rundan um
borðið uttan skugga.
So um tú heldur, at júst tú sleppur undan,
so er tað tí tú ikki kennur okkum væl,
tí alt tú skapar, skulu vit traðka undir
borðið uttan skugga.
Okkar heimur er ein døpur verð,
mentanin er sum ein jarðarferð,
bara tungir tankar ferðast rundan um
borðið uttan skugga.
So um tú heldur, at júst tú sleppur undan,
so er tað tí tú ikki kennur okkum væl,
tí alt tú skapar, skulu vit traðka undir
borðið uttan skugga.
Vit trívast best við okkar myrka borð,
sita trygt og oysa gall og gor
yvir tey, ið ikki sita saman um
borðið uttan skugga.


text:
Yvirgangsatsókn í Beslan
Fyrsta september í 2004 løgðu einir 30 vápnaðir kekenskir yvirgangsmenn á skúlan í Beslan í Norðurossetia og tóku næstan 1.200 børn, foreldur og lærarar gíslar. Í tríggjar dagar hildu teir gíslarnar inni í brennandi heitu fimleikarhøllini, har tey hvørki sluppu at eta, drekka ella fara á ves. Russiska løgreglan og servandar herdeildir kringsettu skúlan og vanlukkan endaði við, at 331 fólk lótu lív. Beslan var eitt serligt dømi um ein "nýggjan heim", har yvirgangsmenn ikki fíra fyri at brúka børn sum offur í teirra markleysa kríggi.


text:
Orð og lag: Swangah Dangah
Eg veit hvat lívið er vert,
tað fína og dýrasta helst.
Ein stíl, ið skínir á spegl
og snýtir tíkir til sex.
Tað sigst, at prísurin er nógv,
men fuck at bíða við brell.
Vil verða ríkari enn Mest, áðrenn lívið fer vekk.
Eg komi frá rótini til alt ónt,
so mín sjón er aldrin nøgd.
Pengaseðlar í mínar nevar, mínar krónur eru míni børn
gjøgnum blóðið rennur grønt,
tað ferð frá fóti til mít høvd,
so aldrin bjóði eg!
(Sjálvandi)
Mítt goal ferð yvir øll!
Tað er ikki løgi, at allir rýmdu so skjótt sum mappan tók yvir
Tí um man stendur í mínum vegi, verður man trakkaður niður
eg veit kontantir áðrenn vinir, ikki er rætt disiplin her
Men um mína plan her vísir litir
verður mín banki mín sigur
eg offri míni fyri ríkið
Um tað kemur sum trot
-Tað er sum um eg selji mína sál
Gev mær eitt boð, vil senda nevarnar á flog, fyri gleðina í vold
Tí mínir djevlar tendra rok
So tað krevur kontrol
Mítt pláss í heilanum er stongt (gott), eg skilji ikki orði nokk
(roks), alt er auto bio, øll onnur kunnu fáa ein fuck
(stop)
Sssh
Tí um eg skíti á øll á vegnum til mín topp, er eingin har at lofta mær, tá eg detti niður á botn.
Fuck tað!
–
Pengar á heilanum
Stjørnur í eygunum
Roykur í lungunum
Tómhentur inn í deyðan!
Pengar á heilanum
Stjørnur í eygunum
Roykur í lungunum
Nakin inn í deyðan!
–
Faðir, eg havi syndað, hetta er mín fyrsta viðurkenning sum vitnast,
(Vælkomin) havi hildið meg alt for leingi í tí myrka.
Og eg vil bara hava meir, so eg eri noyddur til at skrifta,
tí eg eri so fuckin’ bangin um alt tað, eg kann missa.
Tú hevur læst hurðina til títt sinn, og djevulin hevur lykilin.
Kreyp inn í tankagongd, áðrenn lív títt var begynt.
Nú byrjar tú at vaksa horn, tí tú hevur stongt hann inn’
Eg játti meg sekan, ein Bloody Mary fyri hvørja synd.
Altíð tann lætta vegin, aldrin tann rætta vegin út.
Tú mást arbeiða fyri tí, tú hevur brúk fyri, ella lív títt fer í knús.
Tað er, sum tað góða og tað ónda er slept niður á herðarnar,
tí alt handlar ikki um seðlarnar, bara følilsini teir geva mær.
Forboðin frukt, hvat geri eg har? Veit ikki, fyrr enn eg havi verið har,
nakki alt og eti alt, sjálvt um eg ikki klári at bera tað.
So at hava, er tað, tað handlar um?
Blóðpengar í ein ynskibrunn, við ynski um,
at fáa meir úr lívinum.
Fyrimun fram um øll, sjálvt vinunum.
Tað er tí, eg ikki hvíli í friðinum,
men øðini á beatinum.
So hugsa um, hvat eg biði um
við stjørnum í eygunum.
Pengar ella lív títt?
Hvat er hinum vert uttan hitt?
-fyrigev honum.
–
Pengar á heilanum
Stjørnur í eygunum
Roykur í lungunum
Tómhentur inn í deyðan!
Pengar á heilanum
Stjørnur í eygunum
Roykur í lungunum
Nakin inn í deyðan!
–
Eg veit hvat lívið er vert,
tað fína og dýrasta helst.
Ein stíl, ið skínir á spegl
og snýtir tíkir til sex.
Tað sigst, at prísurin er nógv,
men fuck at bíða við brell.
Vil verða ríkari enn Mest, áðrenn lívið fer vekk.


text:
Hósdagin og fríggjadagin í farnu viku vitjaði formansskapurin í svenska ríkisdegnum okkara løgting.
Í hesum sambandi var formansskapurin á vitjan í Kommunufelagnum. Svenska ferðalagið hevði sett fram ynski um, at fáa eina frágreiðing um føroyska kommunubygnaðin, hvussu ábyrgdarbýtið er millum land og kommunur, og hvussu kommunubygnaðurin er fíggjaður.
Stjórin í felagnum greiddi svensku gestunum frá okkara kommunubygnaði, og hvussu kommunurnar stuðla upp undir menningina kring landið.
Gestirnir vóru serliga hugtiknir av samferðsluútbyggingunum, sum í løtuni fara fram í Føroyum, og hvussu vit leggja dent á at varðveita eina spjadda búseting og ein fjølbroyttan kommunubygnað.
Í svenska ferðalagnum vóru Urban Ahlin, formaður í svenska ríkisdegnum, Patrik Björck, Socialdemokraterna, Staffan Danielsson, Centerpartiet, Mattias Karlsson, Sverigedemokraterna, og Elin Lundgren, Socialdemokraterna. Harumframt vóru átta embætisfólk við á ferðini.
Ferðalagið fór heimaftur fríggjakvøldið.


text:
Nógvar kaskettir á éinum høvdi
22. august 2016
Vónandi fer veljarin á komandi kommunuvalinum at steðga óskikkinum við dupultmandatum
Landspolitikarar stilla upp til kommunuval - dupultmandatar
Kommunuval stendur fyri framman 8. november og vit síggja, hvør stillar upp í ymsu kommunum og flokkunum.
Vit síggja eisini, at tað eru fleiri landspolitikarar, sum velja at stilla upp og vilja fáa ávirkan í kommunalpolitikki.
Hetta fyribrigdið, bæði at verða lands- og kommunalpolitikari, kallast at verða dupultmandatur.
Grundgevingar
Vanligu grundgevingarnar hjá einum landspolitikara at verða bæði í lands- og kommunalpolitikki eru m.a., at sum landspolitikari, so kemur tú tættari at borgarunum (altso bara í tínum øki) og fær eina betri føling við, hvat rørir seg og hvat tørvur borgarar og vinna hava.
Hetta innlit og vitan um kommunal og lokal viðurskifti skal brúkast til at føra ein betri landspolitikk, sum tænir øllum borgarunum og vinnuni í Føroyum.
Nakrir løgtingslimir grundgeva víðari við enntá at siga, at kommunala arbeiðið ikki er annað enn eitt frítíðararbeiði ella vinstrahondsarbeiði hjá býráðslimum. Hetta kann virka rættuliga respektleyst yvirfyri borgarunum, tá hugsað verður um t.d. allar tær nógvu milliónirnar, sum bý- og bygdaráðini umsita.
Tað verða brúktar allar hugsandi grundgevingar fyri at verja hetta við at verða dupultmandatur, og tá grundgevingarnar ikki eru serliga sannførandi, so er spurningurin um tað einans er fyri at tjena nakrar krónur eyka. Men tað loyvi eg mær ikki at halda, tí lønin ella samsýningin er ikki serliga stór fyri bý- og bygdaráðslimir.
Ella hava okkara landspolitkkarar bara ov lítið at takast við og tilføra í landspolitikki, og tí eisini kommunalpolitikkur. Ella er tað eitt tekin um grammleika eftir valdi - sagt verður: Magt bliver aldrig mæt.
Dupultmandat - ein fløkja av áhugamálum
Spurningurin er um skipanin við dupultmandatum í praksis er góð fyri okkara fólkaræði, og effektivitetin og produktivitetin í politisku skipanini.
Í øllum skipanum, har tú ikki hevur eitt greitt uppgávu-, ábyrgdar- og heimildarbýtið íkoma interessukonfliktir, og effektiviteturin og produktiviteturin minkar munandi.
Júst hesar interessukonfliktir eru vanligar í Løgtinginum í dag og fara bara at gerast enn meira umfatandi við fleiri dupultmandatum, og tey lokalu áhugamálini fara beinleiðis at blokera fyri at føra landspolitikk.
Royndirnar vísa m.a., at tað eru innbygdar ein røð av interessukonfliktum, har lokal og landsins áhugamál koma í konflikt við hvørt annað, og har t.d. landspolitikarin heldur velur at raðfesta lokalt, tí tað er lættari at fjala seg fyri øllum í landinum enn teimum lokalu.
Og fyri nakrar landspolitikarar eru enn lokalu atkvøðurnar til Løgtingið avgerandi, so tí raðfesta nógv lokalt.
Avleiðingin fyri politisku skipanina
Tá sami persónur og fleiri við honum ganga aftur í ymiskum funktiónum, sum hava sínar ymisku uppgávur og ábyrgd at røkja, hevur tað við sær, at raksturin verður fyltur við ivamálum, avtalum undir borðinum, lóggáva bara til ávís endamál, klikudannilsi og seinkandi mannagongdum.
Spurningurin hjá dupultmandatum verður tí - hvørja ferð ávís mál skulu viðgerast í Løgtinginum ella bý- ella bygdaráðnum, og mál, sum ávirka bæði land og kommunur - hvørja kaskett skal ein nú hava á ella skifta til, ella noyðist viðkomandi at hava fleiri kaskettir á høvdinum?
Harafturat er spurningurin um ein yvirhøvur hevur tíð til kvalifiserað at røkja fleiri størv samstundis, herundur fyrireika seg, fylgja við nógvu málunum, møta til fundir, koma við hugskotum o.a. - tað krevur so góðan kalendaragymnastikk. Eg ivist stórliga um ein kann verða til staðar líka nógv í einum býráð og í Løgtinginum, og seta seg inn í umfatandi og kompiliserað mál.
Aðrar óhepnar avleiðingar eru t.d., tá tað beinleiðis verður hótt við at steðga einum samgongusamstarvi í Løgtinginum, um so er, at eitt mál í einari kommunu ikki verður viðgjørt eftir ynskjunum ella kravinum frá tí einstøku kommuni. Í einari lítlum landi sum okkara við nógvum smáum kommunum, verður nógv lættari og skjótari at fara út av kós við fleiri dupultmandatum.
Hetta við dupultmandatum bendir tí greitt á, at nakrar arbeiðsuppgávur verða misrøktar, og tí er tað ikki í lagi, hvørki út frá einum demokratiskum ella moralskum sjónarmiði. Tí verður hetta evnið eisini umrøtt nógv í okkara grannalondum.
Vansarnir við at verða í báðum støðum, eru eftir øllum at døma, nógv størri enn teir fyrimunir, sum víst verður á.
Veljarin upp í leikin
Higartil hava flestu av teimum landspolitikarunum, sum ætla at stilla upp í kommunalpolitikki, onki ítøkiligt boð uppá nøkur mennandi politisk mál ella hvussu stýrast skal øðrvísi ella betri í kommununum. Vit hava heldur landspolitikkarar, sum sleingja um seg við høpisleysum tølum og upplýsingum um kommunal viðurskifti. Minstakravið má verða at hava fakta upp á pláss, hetta fyri at verða tikin í álvara sum politikari.
Eftir galdandi lóg og reglum er onki í vegin fyri at virka sum dupultmandatur ella virka bæði í Løgtinginum og einum bý- ella bygdaráði.
Tí áseta nakrir politiskir flokkar sjálvir reglur um, hvat skal verða galdandi siðvenja og mannagongd um dupultmandatar, meðan aðrir flokkar ongar reglur áseta, men siga bara, at tað er upp til veljaran at gera av. Mær vitandi hava ongir av føroysku flokkunum ásett reglur ella avmarkingar fyri, at ein politikari kann virka sum dupultmandatur.
Tað er her, at okkara fólkaræðið veruliga kann gera seg galdandi.
Vóni, at veljarin sær, hvønn veg tað ber og á komandi kommunuvalinum steðgar hesum óskikki við dupultmandatum.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


text:
Hví verjir landsstýrið monopolið í loftferðsluni?
6. desember 2016
Føroyski brúkarin má aftur setast í miðdepilin, og monopolstøðan má halda uppat, so at marknaðurin aftur kann áseta rættan prís á flogferðum
Fyrispurningur til landsstýrismannin í vinnumálum, Poul Michelsen, á Løgtingi í morgin, mikudagin 7. desember 2016:
1. Ætlar landsstýrismaðurin í vinnumálum, at norðurlendska flogfelagið SAS og skotska Loganair, ið bæði hava søkt landsstýrið um loyvi til at flúgva upp á Føroyar, skulu fáa hesi loyvi – og um so er: nær verða hesi loyvi givin?
2. Ætlar landsstýrismaðurin í vinnumálum at seta føroyska brúkaran í miðdepilin, ella vil landsstýrismaðurin heldur verja føroyska loftferðslumonopolið ímóti kapping, hóast flestir føroyingar munnu ynskja sær kapping á loftferðsluøkinum?
Viðmerkingar
Føroyingar fegnast um, at SAS og Loganair hava søkt landsstýrið um loyvi til at flúgva upp á Føroyar.
Hetta er positivt, tí í mong ár hava føroyingar knógvað undir einum almennum loftferðslumonopoli við alt ov høgum ferðaseðlaprísum.
Í fjølmiðlum frættist tó, at landsstýrismaðurin í vinnumálum skal hava fingið kaldar føtur, og at hann skal aftra seg við at lata norðurlendska felagnum, SAS, loyvi til at flúgva millum Vágar og Keypmannahavn.
Vónandi er landsstýrið ikki protektionisktiskt, og vónandi dugur landsstýrismaðurin at síggja tað virðismikla í fríari kapping.
Fá ivast í, at Atlantsflog er ment at kappast, og sum aðrar fyritøkur má eisini Atlantsflog laga seg til nýggjar tíðir og broyttar umstøður.
Vága Floghavn er útbygd júst fyri at tryggja Føroyum bestu umstøður á loftferðsluøkinum, og eitt høvuðsendamál er eisini at fáa fleiri flogfeløg at flúgva upp á Føroyar?
Føroyski brúkarin má aftur setast í miðdepilin, og monopolstøðan má halda uppat, so at marknaðurin aftur kann áseta rættan prís á flogferðum.
Edmund Joensen
løgtingsmaður fyri Sambandsflokkin
RN
Aftur


text:
Jóanis bóndi á Sunnanágarði í Mikladali (í Kalsoy) átti tveir synir. Hin yngri, Magnus, var hugagóður maður til arbeiðis og giftist til Trøllanes; hin eldri, Páll, var bæði sterkur og stimaligur, men tímdi lítið og einki at gera og lá oftast burturi og sveimaði. Ógvuliga kaldligt var ímillum Páls og pápa hansara, og hin gamli ráddi tí av, at yngri sonurin skuldi eiga garðin eftir seg. Páll fekk frænir av hesum. So hendi tað eitt árið, at pápin fall í eina sjúku og doyði. Tað kom upp við tað sama, at Páll hevði dripið hann; ein arbeiðskona, sum Páll hevði lagt ást saman við fyrr, men sum hann nú ikki skoytti um longur, hevði lagt hatur á hann fyri hetta, vildi hevna seg og førdi út í orð, at Páll hevði latið eitur út í drekka til pápa sín og dripið hann. Harafturat hevði hann havst við gandakunstir. Eitt brúdleyp hevði tá fyri stuttum verið, hvar Páll hevði fingið væl upp í høvdið; har varð tosað um kríggj, og mongum tókti tað nógv fyri at fara at drepa fólk, men Páll segði, at tað hevði sær einki tókt fyri. Eisini skuldi hann hava sagt, at tann var verðugur at fáa eitt kvíguvirði, sum segði frá deyða pápa hansara, og hesi orð hansara vóru høvd á lofti leingi aftaná. Mong hildu tó, at Páll var sakleysur: hann hevði verið til handils í Havn og keypt rottukrút til at drepa ravnar við, og so hevði tað borist á, at krútið var tikið fyri kryddarí og latið út í súpan til pápan av misgáu. Tað frættist skjótt til Havnar, hvat henda arbeiðskona hevði sagt, og Páll varð tikin, førdur til Havnar og settur í myrkastovu. Men hann breyt seg út á nátt, gekk norður eftir Streymoynni til Sunds og tók sær bát haðan yvir um í Eysturoynna. Har dró hann bátin upp og tók so leiðina til Leirvíkar, hvar hann tók sær annan bát yvir um til Blankskála í Kalsoynni. Blankskálamenn funnu bátin drignan upp á Neystafløtunum, har sum klettur er uppfyri. Hetta var onnur náttin eftir tað, at Páll var rýmdur. Í bátarnar, sum hann hevði tikið og síðan drigið upp, hevði hann rist merki P.F.M., og tað løgdu fólk út fyri at vera: Poul, fangen mand. Síðan hevur hann verið rópaður Páll fangi.
Tað frættist skjótt, at Páll var í Kalsoynni, og øvrigheitin sendi boð norður, at hvør, sum gav Pálli innivist ella hjálpti honum á annan hátt, skuldi verða dømdur í stórar bøtur. Menn vóru settir út við tað sama til at fanga hann, og tað lukkaðist teimum. Hann varð tikin, førdur suður til Havnar og settur í skansan. Tá var tað, at hann fyri at bjarga lívi sínum beyð sær til at vilja lesa seg í línu upp fyri fjallið Borgarin (á norðurendanum á Kalsoynni), trý hundrað favnar í hædd. Men tað varð honum noktað, tí hann var hildin førur fyri at gera tað, sum var øllum øðrum ómøguligt. So breyt hann seg út aðra ferð, varð fingin uppaftur og settur fastur í jarn, men sleit leinkjuna og breyt seg út triðju ferð. Hann tók leiðina norður eftir Streymoynni til Hósvíkar, tók sær bát haðan yvirum í Eysturoynna og dró bátin upp á Sandaleiti (sandoddi millum Oyra og Selatraðar). Haðan tók hann, sum fyrstu ferð, leiðina til Leirvíkar, tók sær uppaftur bát har og fór yvir um í Kalsoynna. So flýddi hann norður í Nesskorarnar (skorarnar vestan fyri Trøllanes). Har vísist enn »Páls loft«, eitt stórt hol inn undir ein klett, hvar hann skuldi halda til ta tíð, hann livdi í Nesskorunum. Um næturnar gekk hann so heim í Mikladalsbygd, breyt inn í hjallarnar og stjól seyðakrov. Náttina eftir tað, at hann var komin í henda skortin (Páls loft), breyt hann hjallin hjá bróður sínum, bóndanum á Sunnanágarði, og setti navn sítt á eina rim, sum hann hevði brotið burturúr, at bróðirin skuldi vita av honum. Søgn er, at bróðirin læt lykilin standa í hjallinum um næt-urnar, so hann skuldi sleppa inn. Einaferð kom skansabáturin norður at leita eftir honum; teir róðu runt um Kalsoynna og komu so nær loftinum, har sum Páll sat, at hann, sum hann bar upp á mál seinni, kundi hava sorað bátin við gróti; men tað vildi hann ikki gera, segði hann, tí bátmenninir vóru rættiligir menn og høvdu einki ilt gjørt honum. Nýggjársaftan, meðan hann sat í holi sínum og kókaði sær kjøt - pott hevði hann stolið sær eisini - kom eitt trøll inn og stoytti honum pottin í eldin. Hann bardist við tað leingi og fekk rent tað út fyri bergið. Plássið, har sum trøllið fór útav, rópast enn “á Smellinum” av tí smelli, sum trøllið tá fekk. Einaferð stóð eitt brúdleyp í Mikladali. Um náttina - hetta var um vetrartíð - hevði Páll sníkt seg heim í bygdina til brúdleypshúsið og lagt seg í slys uppi á mønuni. Sum hann lá og lurtaði við ljóaran, hoyrdi hann nakrar menn tosa har inni um, at tað var tó ein roynd at fara at leita eftir Pálli í Nesskorunum; tí har mundi hann vera. Eftir hetta rýmdi hann úr skorunum og flýddi í “heimara fjall”, annað fjallið sunnan fyri Mikladal. Í heimara fjalli bar væl til hjá honum at krógva seg - har eru stórar urðar og nógv glopur niður ímillum urðargrótið, og har var hann allan veturin í friði. “Norðoyapáls vetur” er tiltikin um allar Føroyar fyri at hava verið mildur; summi siga, at tað følvaði ikki allan veturin ígjøgnum; summi siga, at tað kavaði ikki meira enn eina ferð í bakka. Tá ið tað váraði og aftur var farið at leita eftir honum, tók hann sær eitt kvøldið bát av Blankskála yvir um Kalsoyarfjørð til Fiskimølar (sunnan fyri Haraldssund eystantil á Kunoynni; har hava altíð neyst staðið). Haðan gekk hann til Haraldssunds, tí ætlanin var at hitta Rasmus Magnusson, bóndan har, ið tá var sum høvdingur í Norðuroyggjum og góður í treytum hjá Pálli at heita á, tí gamal vinskapur var teirra millum. Tað var nakað tíðliga á náttini, at Páll kom, so tey vóru ikki niðurfarin enn í Haraldssundi, men hirdu beint tá drílarnar. Rasmus segði nú við Páll, at hýsa honum tað tordi hann ikki: hann átti so nógv húsfólk, og tey vóru so slafsut; men hann skuldi geva honum ein góðan bát og hvat ið honum nýttist av mati og drekka: fisk og dríl, nøkur skerpikrov og ein vatnkagga. Hetta gjørdi hann í stundini. Páll helt so til havs og ætlaði sær til Noregs ella Hetlands; men hann var ikki komin hálvan vegin, tá brast á óveður. Einki batti hjá honum at rógva; hann rak inn aftur undir Føroyalandið, undir Borðoynna og kom inn á Árnfjarðarvík. Sama dagin var bóndin í Gerðum, Hanus, burturi í haga til at hyggja eftir seyði; hann sá ein bát liggja inni undir Barmi (syðst í Gerðahaganum) og ein mann liggja fram á árarnar og sova. Hann helt seg kenna Páll fanga, skundaði sær heim til hús og mannaði sum skjótast bát, eitt seksmannafar, til at fara eftir honum og taka hann. Men av áraskramlinum, ið gerðamenninir gjørdu, vaknaði Páll og tók at rógva undan av øllum alvi sínum. Úrmælingur var hann at rógva, og leingi stóð javnt ímillum báðar bátarnar, tí summir gerðamenninir róðu treyðir. Tá tók Hanus mastrina, sum lá niðri, gekk fram í bátin, hóttaði við henni og segði, at, róðu teir nú ikki so hart, sum teir orkaðu, so sló hann teir við mastrini; tað var ov stór skomm, at ein maður skuldi kunna rógva undan seks. Tá fór at líða skjótari hjá teimum, og teir komu so nær, at Hanus fekk sligið Páll við mastrini á armin uppi við økslina so dygt, at armurin gekk úr liði. So tók Hanus ein sóknarkrók og høgdi ímillum herðarnar á Pálli, so har varð eitt stórt og djúpt sár. Tá skar Páll í róp og bað Gud løna honum hetta høggið aftur. Hann var nú tikin, førdur suður til Havnar og settur í skansan fjórðu ferð. Sár hansara varð grøtt, men ongantíð kom hann at vera sami maður aftur til heilsu, sum hann hevði verið fyrr. Hvussu honum fórst síðani: um hann breyt seg útaftur ella varð niðursendur at útstanda sín dóm, harum er einki frætt. Men úr Føroyum fór hann og kom ongantíð aftur higar at búgva.
Ein dagin, tá ið mong ár vóru umliðin, kom eitt útlendskt loynikeypskip inn norðuri í Vági. Tað hevði hvørvisteinar sum annað at selja. Hanus í Gerðum, sum tá var sýslumaður har norðuri, fór um borð til at keypa sær ein hvørvistein. Men sum hann stendur niðri í lastini, tveitir við hvørvisteinunum og rekur teir aftur - hann fann ongan, sum dámaði honum, og altíð skuldi hann nú ráða, har sum hann var - so kemur ein stórur maður til, trívur í økslina á honum og biður hann skunda sær at velja sín hvørvistein, tí her hevur hann einki ráð: “hetta skal ikki vera sum at sláa armin av Páll fanga.” Tá kom ferð á Hanus. Men tað hevur altíð síðan verið hildið, at hesin stóri maður var Páll fangi sjálvur. Og eftir hetta er eingin frásøgn um hann. Men Hanus í Gerðum fekk ein ógrøðiligan svull í lærið. Hann fór niður til Keypmannahavnar eina ferð “upp á landsins besta”, sum tað nevnist, til at royna at fáa betri prís upp á handilspørini - men helst var tað fyri lær sítt, hildu fólk. Tá ið hann kom aftur, kom alt at vera hvaðna verri enn fyrr, tí tá fór eitt skinn av hvørjum pari, og eitt ørindi var yrkt um hann:
Hanus við sínum rotna læri,
hann fekk skinn av hvørjum pari.
Hann doyði av hesum lærsvullinum, og soleiðis gekk tann bønin út, søgdu fólk, sum Páll hevði biðið til Gud: at tað mátti vera Hanusi afturlønt, tað høggið, ið hann gav honum við sóknarkrókinum.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Í einum ljóðbroti frá einum hondbóltsdysti í Klaksvík 13. mars í 2012, rópar ein maður: “Tak handan mannin!” Persónurin, sum sipað verður til er kvinna.
Uppgávur:
Ein av kendastu hvítu sangarinnum at syngja blues, er Janis Joplin. Í nýggja filminum Little Girl Blue kemur fram, at meðan Janis gekk í skúla í heimbýnum í Texas, vann hon eina kapping, sum lestarfelagarnir skipaðu fyri. Vinningurin var: “The ugliest man on campus”.
Uppgávur:


text:
Fjarlán
Fjarlán
Landsbókasavnið samstarvar við bæði føroysk og útlendsk bókasøvn um fjarlán. Í hesum sambandi hevur Landsbókasavnið gjørt vegleiðindi fjarlániviðtøkur fyri føroysk bókasøvn, herundir Føroya landsbókasavn. Øll bókasøvn, stovnar og virkir í Føroyum kunnu vegna sínar egnu lánarar/brúkarar læna tilfar frá útlendskum bókasøvnum gjøgnum Føroya landsbókasavn.
Fjarlániviðtøkur
- Fjarlán er útlán og avritanarvirksemi millum bókasøvn.
- Endamálið við fjarlánisamstarvinum er at veita øllum bókasøvnum atgongd fyri lánarar tess til tilfar, ið tey ikki sjálv eiga.
- Fjarlán kann sendast øllum bókasøvnum, stovnum og virkjum.
- Bílegging fer fram við telduposti, on-line ella við telefon.
- Lánleitandi bókasavnið staðfestir og staðbindur hvørja bílegging eftir førimuni og sendir hana til tað bókasavnið, ið sær út til at eiga tilfarið.
- Lánveitandi bókasavnið avger avgreiðsluhátt, lánitíðarskeið og aðrar lánitreytir. Lánleitandi bókasavnið hevur ábyrgdina av lænta tilfarinum og afturberingini, herundir fíggjarligu ábyrgdina.
- Niðanfyri tilskilað tilfar hava bókasøvnini ikki skyldu at læna út, men tey kunnu hvør sær áseta neyvari viðtøkur fyri tað:
- Dagbløð (føroysk dagbløð fáast til láns á mikrofilmi frá Statsbiblioteket í Århus, Danmark). Tíðarrit (avrit av blað- og tíðarritsgreinum verða latnar).
- Bókalistar, alfrøðir og aðrar handbøkur, ið eru gerandisamboð hjá bókasavninum
- Leys bløð, kort og myndir
- Tilfar í stórari stødd
- Virðismikið, sjáldsamt, gamalt ella viðbrekið tilfar
- Handrit og annað tilfar frá sersøvnum
- AV-tilfar (tónleik, filmir o.tíl.)
- Er lánveitandi bókasavnið limur í fjarlánisamstarvsavtalum, so sum NORFRI, og hesar annars ikki eru í stríð við fjarlániviðtøkurnar fyri Føroyar, verða ásetingarnar í hesum avtalum fylgdar.
- Eru ivamál, verður víst til ásetingarnar í fjarlániviðtøkunum hjá altjóða bókasavnssamskipanini, IFLA


text:
Er bilurin vetrarklárur?
Hálkan kemur oftani óvart á okkum. Knappliga ein morgun, tá tú skalt til arbeiðis, er svarthálka. Tað eru alt ov mong, ið taka kjansir í koyring á vetri og bíða ov leingi at fáa vetrardekkini á. Eru vetrardekkini ella píkadekkini ikki komin á, økist vandin beinanvegin fyri ferðsluóhappi. Tí ræður um at vera væl skøddur í góðari tíð.
Sambært kanningum hjá Landsverki seinnu árini eru tað alsamt fleiri bilførarar, sum velja vetrardekk fram um píkadekk. Av tí at summardekk eru gjørd úr slíkum tilfari, sum harðnar, tá tað er kalt, eru øll vetrardekk betri enn summardekk um veturin. Tí eiga øll at nýta vetrar- ella píkadekk, tá vit nærkast kuldastigunum.
Í Føroyum er tað loyvt at koyra við píkadekkum í tíðarskeiðnum frá 16. oktober til 30. apríl
Mynsturdýpd
Í Føroyum fylgja vit ES-krøvum um mynsturdýpd á dekkum. Mynsturdýpdin á dekkum skal sambært "detail forskrift for køretøjer" í minsta lagi vera 1,6 mm. Tó vilja fakfólk vera við, at summardekk í minsta lagi skulu hava 2 mm dýpd og vetrardekk 3 mm mynsturdýpd.
Ansið eftir hvørjum øðrum!
At enda ein áheitan til allar bilførarar at koyra varliga í vetrarferðsluni. Lat ferðina taka ta tíð, sum krevst og halt fjarstøðu frá bilinum frammanfyri. Koyr altíð eftir umstøðunum.
Kunna teg um veðrið
Tað sama um tú skalt til útróðrar ella á sjógvin, so fært tú seinastu aldumátingarnar. Ella um tú til dømis ert staddur í eini útlendskari lufthavn og ynskir at vita, hvussu floglíkindini eru vesturi í Vágum. Tá kann veðurstøðin á Vatnsoyrum upplýsa ætt og vindmegi, umframt at vísa vevmynd av veðrinum á Vatnsoyrum. Okkara veðurtænastan er óheft av tíð og staði, umframt at upplýsingarnar eru neyvar, aktuellar og lætt atkomuligar.
Upplýsingar um veðrið fært tú av heimasíðuni her, í útvarpinum ella beinleiðis í fartelefonina umvegis app'ina. Upplýsingarnir um veðrið stava frá teimum 27 veðurstøðunum hjá Landsverki kring landið, sum veita upplýsingar um millum annað hita, vind, ætt og hvirlur hvørt 10. minutt alt samdøgrið. Av teimum 27 veðurstøðunum eru 14 eisini útgjørdar við vevmyndatóli, soleiðis at til ber at síggja støðuna á vegnum á heimasíðuni her ella í tíni fartelefon.
Setir tú teg í bilin árla á morgni ein kaldan vetrardag, áðrenn útvarpið er byrjað, og ert tú í iva, um tað man vera hált um til dømis Gjáarskarð, ber til at kanna koyrilíkindini umvegis snildtelefon.
Tak Landsverk-appina niður á leinkjuni omanfyri
Góð ráð í vetrarferðsluni
Her eru nøkur góð ráð til allar bilførarar í vetrarferðsluni
- Nýt røttu dekkini
- Far heimanífrá í góðari tíð
- Kanna koyrilíkindini á landsverk.fo, umvegis okkara app á http://www.landsverkapp.com/
- Minst til fartelefonina og syrg fyri, at hon er lødd
- Hav altíð eitt teppi við í bilinum. Verður bilurin fastur í kavanum, er gott at halda seg heitan, til hjálpin er á staðnum
- Skava kava og ís av bilrútum, speglum og lyktum, áðrenn farið verður avstað
- Koyr altíð varliga og eftir umstøðunum
- Halt frástøðu til bilar frammanfyri. Bremsulongdin er longri í hálku
- Bremsa ikki knappliga
- Um neyðugt er at steðga, so tendra ávaringarljósini fyri at ávara onnur um, at bilurin stendur stillur
- MInst til at vísa av í góðari tíð, so bilurin aftan fyri kann taka hædd fyri hesum
- Ansa eftir ikki at tarna teimum, sum salta og grava kava
- Halt passandi frástøðu til gravimaskinur. Kavaskíggj kunnu taka sýnið eina løtu.
Filmar
Landsverk hevur latið framleiða tríggjar stuttfilmar við góðum ráðum til bilføraran í vetrarferðsluni.
Filmarnir kunnu síggjast niðanfyri:
Kavi og kavarok hava stóra ávirkan á framkomuleikan á vegunum. Tá tað kavar eitt sindur, kann kavin bræðast burtur við salti, men kavar illa, má ruddast. Um tað er gjørligt, verður saltað fyribyrgjandi, áðrenn tað fer at kava. Hetta til tess at forða fyri, at kavin verður koyrdur fastur av ferðsluni á vegunum.
Meðan tað kavar, verða vegirnir ruddaðir við kavaplóm. Tá hildið er uppat at kava, verður aftur saltað fyri at halda kavanum, sum eftir er, burtur, og somuleiðis forða fyri, at vegirnir verða glerstoyttir.
Vit á Landsverki gera okkara fyri at tryggja framkomuleika og veita neyðuga kunning um veðrið, men hetta nyttar alt einki, um ikki hvør einstakur bilførari í vetrarferðsluni ikki fyrst og fremst tekur ábyrgd sjálvur, og eitt nú skøðir bilin væl í góðari tíð og koyrir eftir umstøðunum. Havast skal í huga, at tað ikki bara er hálka, sum elvir til ferðsluóhapp um veturin, men eisini regn, vindur og myrkur. Høvuðsorsøkin her er nógv skerda sýnið. Landsverk vónar, at fólk altíð kunna seg væl um koyrilíkindini, áðrenn farið verður í bil ella bát, og at førarar taka neyðug fyrilit, tá kuldi er í luftini.
Vánaligt sýni
Í mjørka, regni og sum heild vánaligum ljósviðurskiftum, henda fleiri ferðsluóhapp enn vanligt. Ver tí meira ansin aftan fyri róðrið í vánaligum sýni.
- Halt frástøðu til bilin frammanfyri
- Ikki yvirhála
- Koyr, um gjørligt, á breiðaru vegunum, har kantstrípur eru
- Tendra mjørkaljósini (og sløkk tey aftur, tá mjørkin ikki er meira)
- Stendur tú í eini bíðirøð, tendra ávaringarljósini, sum tekin til tey aftanfyri
- Ger einki, sum tekur uppmerksemið frá koyringini
- Forrútur og aðrir rútar skulu vera reinir, bæði innan og uttan
- Tú kanst knappliga koma út fyri at koyra inn í tættar mjørkaflókar, og tá kann vera ov seint at seta ferðina niður. Laga tí ferðina eftir umstøðunum
- Tað er møðsamt at koyra langt, tá sýnið er vánaligt. Steðga, um tú gerst móður
Fólk til gongu og á súkklu
Minst til, at fólk í ljósum klæðum við endurskyni eru nógv lættari hjá bilførarum at síggja í skýming og myrkri.


text:
Norðoyastevnufundur 2014
Norðoyastevna 2014.
Fundur um Norðoyastevnu 2014, verður í hølinum hjá Klaksvíkar Dansifelag (Skálanum) mánakvøldið 28 apríl kl. 20:00.
Fundurin verður á loftinum.
Annars øll tey sum hava áhugað at hava tiltøk, og skulu í
Norðoyastevnu skránna 2014.
Sendi teldupost til nfi@nfi.fo innan 15 mai 2014. klokkan 20:00
Stevnan verður í ár í døgunum 30 mai til 1 juni.
Norðoya Fríðtíðar og Ítróttarráð
Jón A. Østerø, formaður
E.S.: Er onkur sum tit halda, ikki hevur fingið boð, vinarliga sendi hendan t-post víðari til viðkomandi :-)


text:
Ari av Rana
22.01.2018 - 12:16
Mentan > Uttanlands > Annað
Brúdleypið, sum fær mest uppmerksemi í 2018, verður uttan iva tað hjá bretska prins Harry og Meghan Markle. Tey skulu giftast 19. mai.
Men tað verður ikki einasta kongaliga brúdleypið í Bretlandi í ár. Í dag skriva fleiri altjóða miðlar, at ommudóttir Elisabeth, 27 ára gamla prinsessa Eugenie, skal giftast í heyst.
Eugenie er dóttur Andrew og hertugafrú Sarah, sum betri er kend sum Fergie.
Brúdleypið hjá Eugenie og sjeikinium Jack Brooksbank, verður hildið í Sankta George’s Chapel í Windsor slottinum, skrivar TV2. Hetta er sama stað, sum prins Harry og Meghan Markle verða gift.


text:
Fjøltáttað og umfatandi Vísindavøka 2015
Vit gleða okkum at bjóða fólki til Vísindavøkuna 2015, sum verður enn meira fjøltáttað og fer at røkka longri um landið enn áður. Í ár verða tiltøk alla vikuna frá 21. til og við 25. september, har fríggjadagurin er sjálv Vísindavøkan við tiltøkum í iNOVA á Hoyvíksvegi 51 í Havn frá kl. 8 á morgni til seint á kvøldi.
Tað eru Granskingarráðið og allir granskingarstovnarnir, sum í felag skipa fyri ein røð av tiltøkum fyri at kunna um og samskifta um aktuella gransking og hvat hon verður brúkt til. Øll tiltøkini eru almenn og ókeypis.
Vísindavøkan á ferð kring alt landið
Eitt nýtt tiltak í ár er, at Vísindavøkan fer á ferð kring alt landið. Tað hevur verið eitt ynski í fleiri ár og nú verður tað. Í døgunum 21. til og við 24. september fara fleiri granskarar at halda fyrilestur ymsa staðni í landinum . Síðani í juli hava feløg, stovnar, virkir og onnur kunna bílagt ein granskara at koma út at halda fyrilestur. Higartil eru gott 30 fyrilestrar umbidnir, teir vera í øllum førum í Klaksvík, Fuglafirði, Runavík, Oyrabakka, Kollafirði, Tórshavn, Sandi, Hvalba, Tvøroyri og Vági. Teir vera á bókasøvnum skúlum, arbeiðsplássum og aðra staðni. Enn ber til at bíleggja ein fyrilestur, freistin er 3. september. Sí yvirlit her
Framløgur, framsýningar og samvirkin tiltøk
Sjálv Vísindavøkan verður í granskarasetrinum iNOVA á Hoyvíksvegi 51 í Havn. Latið verður upp kl. 8 og heilt frá morgunstundini vera nógv spennandi tiltøk til allar sansir.
Granskingarstovnarnir fara at hava framsýningar og ymisk samvirkin tiltøk á básunum, har tey vitjandi sleppa at síggja, nerta við, spyrja og hoyra um gransking. Tað verða eisini ein røð av stuttum framløgum, sum serliga eru ætlaðar miðnámsskúlanæmingum, men onnur áhugað eru eisini vælkomin . Skráin við boðum um tilmelding verður kunngjørd í næstum.
Eitt av serligu tiltøkunum í ár verður, at Magni Mohr granskari fer at vísa ymsar kropsligar testir við nýggjum tólunum, sum eru í iNOVA.
Kvøldseta
Um kvøldið verður kvøldseta til gamans og álvara og við onkrum góðum til góman.
Ætlanin er at hava styttri framløgur og kjak um aktuelt evni, helst við einum skálkabrosi. Eitt "fótbóltskór" fer at syngja nakrar sangir og miðlaheiðurslønin verður handað. Í hesum sambandi heita vit á fólk um at senda okkum uppskot til, hvør skal fáa heiðurslønina í ár. Freistin at senda uppskot er 9. september. Les meira her.
Vísindavøkublað kemur í hvørt hús
Aftur í ár fara vit at senda eitt Vísindavøkublað í hvørt hús við greinum um aktuella gransking, um tiltøkini á Vísindavøkuni og við samlaðu skránni fyri Vísindavøkuna á ferð og dagin í iNOVA. Eisini verður stutt lýsing av øllum stovnunum, sum eru við til at skipa fyri og skapa Vísindavøkuna. Vísindavøkublaðið kemur út saman við Sosialinum mikudagin 16. september.


text:
Vitjan av NCP netverki
Vitjan av NCP netverki
Hesa vikuna hava tvey umboð úr NCP netverkinum, Sis.net, vitjað í Granskingarráðnum. Sis.net arbeiðir við økinum Science with and for Society, Swafs í Horizon 2020.
Maria Húsgarð, NCP fyri Swafs í Føroyum var vertur fyri vitjanina, sum var ein arbeiðsvitjan við denti á evni viðkomandi fyri Swafs. Tær vitjandi vóru Pascale Van Dinter úr Belgia og Kristin Eikeland Johansen úr Norra.
Eftir ætlan skuldi ein luttakari verið afturat, men hesin gav avboð orsakað av persónligum ávum.
Arbeiðsvitjanin hevði sum endamál at deila áskoðanir og royndir innan ymsu økini í Swafs. Eitt øki, sum er fevnt av Swafs er Responsible Research and Innovation, RRI. Tá ið hetta evnið varð viðgjørt, luttóku granskarar av Setrinum á fundinum.
Ymiskleikin í hesum trimum londunum vísti seg at geva innihaldinum í arbeiðinum góð innput og góð hugskot, sum kunnu nýtast í eini eftirmeting og bøta um, har tørvur er.
Myndin er frá fundi 29 mars við luttøku av granskarum á Setrinum. Frá vinstru: Pascale Van Dinter, Erica Heyfield, Kristin Eikeland Johansen, Maria Húsgarð og Erla Olsen.


text:
4. maj 2018
Saðilin - Hesaferð Ragnar Dam
Navn: Ragnar Dam
Bústaður: Leynar
Fyrsta ross, Nær fekk tú tað ? 1991 fekk eg Tàttu ùr Ìslandi
hvat slag var rossið ? Ìslensk
Hvussu nógv ross eigur tú ? Tvey Embla og Hnakkur
Hvat er títt yndisross ?. Embla
Besta ross tú hevur átt, grundgev hví ? Embla. Eitt gott tùr ross
Yndisrossaslag ? ìslensk
Yndisgongulag Tølt og eitt gott trav.
Um tú slapp at velja frítt millum øll ross í Føroyum, hvat ross hevði tú valt ? uha tad hevdi verdi ringt,
tad eru nogv gòd ross ì Føroyum.
Hvat er besta ross nakrantíð í Føroyum ? fyri meg er tad Embla.
Hvør føroyingur hevur lært teg mest um ross og rossahald ? Uttan iva Regin Jòhannessen
Hvar í Føroyum er best at hava ross ? tad er Havnadalur, sera gòdar umstødur
Hvar í Føroyum er best at ríða ? Vàgun og streymoy
Hvønn føroying metur tú vera besta reiðfólk ? Regin Jòhannessen
Besti ríðitúrur nakrantíð ? ja tad eru nògvir besti tùrur eftur hondini. Men tùrarnir à Hvìtusunnu eru nækda heilt serligt.
Hvør er stuttligast at ríða saman við ? vinum
Hvør skal í saðilin næstu ferð ? Bàrdur Jòhannessen
Frámerkir: Saðilin
Ingen kommentarer:
Abonner på: Kommentarer til indlægget (Atom)


text:
Kvinnukvøld verður 12.mars
Aldur er bert eitt tal, men hvussu skapa kvinnur meining við tað at gerast eldri í dag. Og hvussu er tað at vaksa upp í Senegal, flyta til Føroyar og gerast ein partur av tí føroyska samfelagnum. M.a. hesi evnir eru á skránni á Kvinnukvøldinum í Eydnuni á Oyrarbakka sunnudagin 12 mars.
Eins og undanfarin ár skipar Sunda Róðrarfelag fyri vælumtókta kvinnukvøldinum í Eydnuni á Oyrarbakka. Fyrilestrar, mótasýning, tónleika og sjónleikaframførslur, umframt okkurt gott til góman verður á skránni.
“Vit hava lagt okkum eftir at gera eina fjølbroytta skrá, sum er viðkomandi fyri ein breiðan málbólk av kvinnum í Føroyum, sigur Birna Larsen, sum er ein av fyriskiparunum. “Vit hava valt at hava tiltakið sunnudagin 12. mars, heldur enn 8. mars, fyri at gera tað lættari hjá kvinnum runt um í Føroyum at luttaka.”
Tveir fyrilestrar verða á skránni. Ása Róin adjunktur í sjúkrarøktafrøði, Ph.d. kemur at greiða frá hvussu kvinnur skapa meining við at gerast eldri í dag og hvussu hetta er tengt at sosialum, mentunarligum og søguligum viðurskiftum. - Seinni fyrilesturin nemur m.a. við integratión. – Rose Sarr Haltalin, sum flutti til Føroyar í 2008, kemur at greiða frá hvussu tað er at vaksa upp í Senegal, hvussu tað var at flyta til Føroyar og hvørjar avbjóðingar hon hevur møtt í tilgongdini at gerast partur av tí føroyska samfelagnum.
Blómuhandilin Orkis kemur at sýna fram og umframt evnini, sum verða umrødd í fyrilestrunum, so verður mótaframsýning, har klæðir frá klædnasniðgevanum elsabech og klædnahandlinum Brá verða sýnd fram. - elsabech fer at hava sølubás har høvi verður at síggja hennara nýggju kollektión. Aftaná tiltakið hevur Brá opið.
Sjónleikarnir Gunnvá Zachariasen og Mariann Hansen koma at framføra og unga songkvinnan Silja Johannesen fer at syngja.
“Vit ynskja at skapa eitt gevandi og hugnaligt kvøld, har tað er eitt sindur til allar sansirnar, sigur Birna Larsen.”
Okkurt gott verður til góman og møguleiki verður at smakka forkunnugu Múla Skinkuna og okkurt drekkandi frá Okkara.
Tiltakið er samstundis eitt stuðulstiltak fyri Sunda Róðrarfelag. Lutaseðlar við góðum vinningum verða seldir.
-------
Ynskja tit at vita meira um tiltakið ber til at seta seg í samband við Birnu Larsen á tlf. 29 51 98
Leinkja til tiltakið á facebook er her.
http://sunda.fo/borgarin/tidindi/index.php/1313-kvinnukvold-verdhur-12-mars#sigProId690692a922


text:
Bábelstornið hevur verið eitt væl umtókt myndevni hjá málarum síðan renessansuna. Niðanfyri er stutt frágreiðing um nakrar av hesum málningum og listafólkunum.
Týskur málari, sum serstakliga er kendur fyri sínar nógvu, lítlu landslagsmálningar, summir við bíbilskum myndevnum, sum ofta ímynda tær fýra árstíðirnar. Grimmer hevur fingið nógvan íblástur frá flæmska málaranum Pieter Bruegel I.
Hesin málningurin er málaður í 1604 og hongur í Gemäldesgalerie í Mainz í Týsklandi.
Bedford Master er eisini kendur sum Master of the Bedford Hours og Master of the Breviary of the Duke of Bedford. (Møguliga navnið á einum bólki av málarum, men hetta er óvist).
Bedford Master var ein franskur miniatur-málari, sum var virkin í París í fyrru helvt av 1400-talinum. Hann ella teir eru mest kendir vegna teirra prýðing av einum breviarium og einari tíðarbók, sum John av Lancaster, hertugi av Bedford, átti. Hertugin av Bedford ráddi í Fraklandi frá 1422 til 1435. Tíðarbókin varð latin konginum Henrik VI av Onglandi í 1430.
Hendan myndin er málað umleið ár 1423 og er partur av einari tíðarbók, sum í dag verður goymd í British Library í London í Onglandi.
Breviarium: Katólsk bønabók til prestarnar.
Tíðarbók: Ein persónlig bønabók hjá katolikkum, á enskum “Book of Hours”.
Franskur teknari, myndahøggari og málari, sum var sjálvlærdur. Hann byrjaði longu at tekna sum fimm ára gamal, og honum dámdi serliga at gera skemtimyndir av foreldrum sínum. Í 1847 varnaðist onkur hann av tilvild, og eftir hetta arbeiddi hann í París, har hann millum annað teknaði fyri ymisk fronsk og ensk tíðindabløð.
Henda myndin er teknað í 1866.
Strembanin hjá listini
Hví heldur tú, at listafólk hava verið so áhugað í at avmynda Bábelstornið? Hava listafólkini kanska okkurt í felag við tey menniskjuni, sum ætlaðu at byggja tornið? Er kanska listin eitt mál, sum Gud hevur gloymt at gera í ørviti? Er listin eitt mál, sum øll menniskju skilja, sama nær og hvar, tey liva?


text:
GÓSKUKRØV
Kris arbeiðir eftir hægst hugsandi standardum og normum, tá ið talan er um etisk og moralsk atlit og krøv. Hjá Kris kann tú tí vænta:
- at alt fer fram í trúnaði
- fáa persónliga ráðgeving og viðgerð
- at møguleiki er fyri persónligum hjásita til ráðgevingina
PERSÓNLIG TÆNASTA
Vit bjóða okkum fram til at geva persónliga ráðgeving, viðgerð og supervisión – eisini eftir tilmæli og ávísing frá:
- læknum
- almannaverkinum
KRIS KANN EISINI BJÓÐA TÆR
- Hjálp til at finna bøkur, filmar o.a. tilfar um hetta evnið
- At taka lut á skeiðum
- Limaskap í felagskapinum
KRIS HEVUR TIL ENDAMÁLS
- Kris er ein sjálvboðin hjálparfelagsskapur, hvørs endamál er at geva tí misnýtta vegleiðing og hjálp, og at upplýsa um kynsligan ágang. Ítøkiliga arbeiðið hjá Kris er sostatt í tveimum.
- Kris hjálpir og stuðlar ungum og vaksnum, ið hava verið fyri kynsligum ágangi, og næstringum teirra.
- Kris upplýsir um kynsligan ágang og um fyribyrging ímóti kynsligum ágangi.
Kris arbeiðir málrættað við at gera tey, ið hava verið fyri kynsligum ágangi, før fyri at liva eitt vanligt lív og geva teimum vónina aftur um eina betri framtíð


text:
Landsynningsásia
Landsynningsásia hevur tropuveðurlag. Summarmonsunin kemur inn úr havinum við avfalli hvønn einasta dag, meðan vetrarmonsunin er mest sum regnleys á láglendinum, men vátlig í fjøllunum. Londini í Landsynningsásia eru Singapor, Maleisia, Laos, Myanmar, Kambodja, Vjetnam, Teiland, Brunei, Eysturtimor, Indonesia, Papua Nýguinea og Filipsoyggjar.
Londini í Landsynningsásia hava verið mentalond í túsundtals ár. Har hava búð fólk við áirnar og á oyrareingjunum, sum hava bygt prýðilig tempul, glæstribergir og pagodur. Mangastaðir í skógunum eru miklar toftir, sum siga frá glæsiligari fortíð. Tá ið evropeararnir aftan á ár 1500 e.Kr. fóru at leggja lond undir seg ymsastaðir í heiminum, vóru tað bretar og fraklendingar, sum lutaðust meginpartin av Landsynningsásia. Bara Teiland slapp undan hertøkuni [1]. Evropeararnir sóru fyri hesum londum, alt til Seinni heimsbardagi var av í 1945.


text:
Væleydnaður kunningarfundur
Í gjár, 21. mai var skipað fyri einum kunningar- og kveikingarfundi um sjeyndu rammuskránna – FP7. Umleið 35-40 fólk vóru møtt til framløgur frá føroysku NCP umboðunum um ítøkiligu møguleikarnar í FP7 granskingarsamstarvinum, sum eru fyriframman í arbeiðsætlanum fyri 2013. Ólavur Gregersen, Syntesa, hevði eisini eina framløgu um hansara royndir í europeiska granskingarsamstarvinum.
Niðanfyri er møguleiki at síggja framløgurnar frá fundinum.
Vælkomin og yvirskipað um FP7: John D. Olsen
Royndir og avbjóðingar í ES-granskingarsamstarvinum: Ólavur Gregersen
Møguleikar innan heilsugransking: Maria Skaalum Petersen
Møguleikar innan kunningar og samskiftistøkni: Hannes Gislason
Møguleikar innan matvøru-, fiskivinnu- biotøkni gransking: Jonhard Eysturskarð
Møguleikar innan SME og PEOPLE: John D. Olsen
Møguleikar innan umhvørvis- og veðurlagsgransking: Maria Dam


text:
Føroyar vóru ein miðdepilin í royndunum at fáa í lag regluligt flogsamband millum Evropa og Amerika í farnu øld. Í heilum millumlendu heimskendir flogskiparar í Havn ella á Tvøroyri at hvíla seg, tá teir vóru á ferð millum heimspartarnar.
Teirra setningur var at kanna møguleikarnar fyri einum skjótum og góðum ferðasambandi við flogførum, og tað var ikki sørt, at føroyingar væntaðu, at Føroyar fóru at verða ein týðandi støð á leiðini, tá ferðasambandið millum mest framkomnu heimspartarnar fekst í lag.
Vit kappaðust eisini um, hvar hendan støðin skuldi vera. Tvørámenn ivaðust ikki í, at støðin fór at verða har suðuri, men havnarmenn høvdu eisini sínar ætlanir og vístu á, at flogvøllur kundi gerast inni á Vatnaskørðum. Skálafjørðurin var eisini nevndur sum ein møguleiki.
Páll á Nesi í fleyg í fjøðurhami
Tað hevur altíð hugtikið fólk at ferðast sum fuglurin. Tí hevur mannaættin allar dagar tráað eftir at kunna ferðast sum fuglurin. Tann hegnigi Páll á Nesi í Vági royndi um ár 1700 at flúgva um Vágsfjørð í einum fjøðurhami, sum hann sjálvur hevði evnað til úr gásafjøður.
Í haminum leyp Páll á Nesi út av einum hamri og sveimaði eitt sindur út yvir fjørðin, men av tí, at hann ikki helt seg kunna stýra nóg væl, vendi hann aftur og setti seg í fjøruni. Hetta var hansara fyrsta og seinasta roynd. Hann vildi heldur ikki, at nakar annar skuldi koma í óføri av haminum, og beindi fyri honum.
Hetta var útivið 300 ár aftaná, at sjálvur Leonardo da Vinci hevði roynt seg við tekningum av einum sonevndum ornitoptara, sum var rikin við vøddum. Men hetta var næstan 100 ár áðrenn fraklendingar fingu ta fyrstu flogferðina við ballón at eydnast.
Amwerikanarar yvir Sumba
Føroyingar høvdu onki við flogfør at gera fyrrenn miðskeiðis í 1920unum. Tá kappingin um at flúgva yvir um Atlantshav tók seg rættiliga upp, lógu Føroyar á leiðini hjá teimum djørvu flogskiparunum.
Fyrsta samband, føroyingar høvdu við eitt flogfar, var sunnumorgunin 3. august 1924, tá amerikanska flogvápnið gjørdi eina roynd at flúgva kring jarðarknøttin. Trý flogfør vóru í fylginum. Tá tey fóru úr Orknoyggjum í ein útnyrðing, noyddist eitt at seta seg á sjógvin.
Eitt annað flogfar stevndi móti Sumba, syðstu bygdini í Føroyum, og tveitti eini boð niður um at siga fylgikrússaranum ”Richmond” frá trupulleikunum. Hann fekk boðini, og manningin á hesum Douglas World Cruiser varð bjargað.
Antonio Locatelli fyrstur at taka land
Bara nakrar fáar dagar seinni lendi fyrsta flogfar í Føroyum. Nú var italski flogskiparin Antonio Locatelli á veg til Amerika við einum Dornier Wal flogfari. Fríggjakvøldið 15. august lendi hann á Havnarvág og varð stórliga fagnaður. Her fekk hann hvílt seg og tikið bensin til víðari ferð.
Locatelli kom ikki til USA loftvegis á hesum sinni. Hann noyddist at seta seg á sjógvin eystanfyri Kap Farvel í Grønlandi. Har vórðu hann og hansara manning tikin upp av sama amerikanska hjálparskipinum ”Richmond”, sum var á veg til hús.
Charles Lindvergh í Føroyum
Árnini eftir vórðu mangar aðrar royndir gjørdar at flúgva um Atlantshav og flogfør settu seg í heilum á føroyskar firðir og vágir – teirra millum heimskendi Charles Lindbergh, sum lendi á Trongisvágsfirði í 1933 saman við konuni Anne Morrow. Tað var dagur í viku á Tvøroyri.
Alt hetta og nógv aftrat kann lesast í bókini ”Føroyar í flogsøguni”, sum er meir enn 250 blaðsíður og kostar bert 299 krónur.
---